Hina agama: Aktivis menangis mengaku salah buat hantaran jelik

Seorang aktivis wanita menangis teresak-esak ketika mengaku bersalah di Mahkamah Sesyen Kuala Lumpur hari ini atas pertuduhan membuat dan memulakan penghantaran komunikasi jelik sifatnya berhubung isu agama Kristian dalam laman profil Facebook miliknya, tahun lepas.

Wan Asshima Kamaruddin, 38, aktivis pertubuhan bukan kerajaan (NGO) Pondok Hijrah Muslimah Malaysia (MUM) dilihat tidak dapat menahan sebak dan menangis teresak-esak selepas menukar pengakuannya kepada bersalah pada perbicaraan kesnya hari ini.

Hakim M. M Edwin Paramjothy menetapkan 15 Jun ini untuk menjatuhkan hukuman dan pendengaran fakta kes, lapor Bernama.

Wan Asshima selaku Orang Kena Saman (OKS) didakwa telah membuat dan memulakan penghantaran komunikasi jelik dengan niat untuk menyakitkan hati orang lain melalui perkhidmatan aplikasi Facebook dengan menggunakan laman profil miliknya ‘Puteri Mujahidah Wan Asshima Kamaruddin’ pada 9.23 pagi, 11 Mac 2021.

Hantaran itu kemudian dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial Bukit Aman, Wangsa Maju, di sini, pada 6.24 petang, 13 Mac 2021.

Pertuduhan dikemukakan mengikut Seksyen 233 (1) (a) Akta Komunikasi dan Multimedia 1998 dan boleh dihukum mengikut Seksyen 233 (3) akta sama, membawa hukuman denda maksimum RM50,000 atau penjara hingga setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas sabitan, jika sabit kesalahan.

Terdahulu, Timbalan Pendakwa Raya Najihah Farhana Che Awang memohon mahkamah menjatuhkan hukuman setimpal berbentuk pengajaran terhadap OKS dan orang awam mengambil kira faktor terdapat 61 laporan polis dibuat di seluruh Malaysia berkenaan hantaran yang dibuat oleh OKS.

“Aduan yang paling banyak datang dari Sabah, Sarawak, Kuala Lumpur dan Selangor. Saya juga mohon mahkamah mempertimbangkan kes ini yang memasuki peringkat perbicaraan dengan seramai tiga orang saksi pendakwaan telah dipanggil untuk memberi keterangan sebelum OKS bertindak menukar pengakuannya kepada bersalah,” katanya.

Peguam Dorina Abdullah, yang mewakili Wan Asshima memohon hukuman berbentuk denda ringan atas alasan anak guamnya merupakan penanggung tunggal keluarga selain tidak berniat untuk menyakiti orang awam melalui hantarannya.

“Anak guam saya juga sedang berhadapan dengan kes penceraian dan disebabkan itu, beliau tidak mendapat bantuan nafkah sejak bulan lepas. Saya mohon simpati mahkamah dalam menjatuhkan hukuman bagi kes ini,” kata peguam itu.


Kes Yayasan Akalbudi: Zahid sangkal dakwaan satu sen tak diguna bantu orang miskin

Dakwaan tiada satu sen pun dana Yayasan Akalbudi digunakan untuk membantu orang miskin oleh pendakwaan disangkal sama sekali Presiden UMNO Datuk Seri Ahmad Zahid Hamidi.

Zahid semasa memberi keterangan pembelaannya hari ini berkata sebaliknya sebanyak RM109 juta sudah digunakan untuk tujuan sumbangan kebajikan kepada golongan miskin dan amal jariah menerusi yayasan ditubuhkannya itu.

Jelasnya, jumlah itu bagaimanapun hanya sebahagian daripada sumbangan yayasan yang diasaskannya kerana sebahagian lagi tidak disenaraikan kerana beliau berpegang kepada prinsip ‘tangan kanan memberi, tangan kiri tidak tahu’.

“Di hari Jumaat ini, saya tidak mahu menyanggah sebarang pernyataan mana-mana pihak sebagaimana prinsip saya pegang, iaitu kalau tangan kanan memberi, tangan kiri tidak perlu ketahui.

“Apabila senarai D5 dan D6 (bahan bukti senarai sumbangan Yayasan Akalbudi) dikemukakan pada Yang Arif (hakim Mahkamah Tinggi), saya beri pengakuan bahawa penyataan tiada satu sen diberi untuk menolong orang miskin adalah tidak benar.

“Saya mahu keadilan diberikan kepada saya kerana sumbangan ini saya masukkan dengan tujuan hati yang baik. Adakah ini sesuatu yang harus dimalukan, diaibkan, dizalimi kepada saya. Ini mungkin disebabkan kelemahan teknikal setiausaha syarikat, tetapi dari segi niat, saya lakukan kerana Allah semata-mata,” katanya di Mahkamah Tinggi Kuala Lumpur.

Zahid diperiksa balas peguamnya, Datuk Ahmad Zaidi Zainal semasa membela diri berhubung 47 pertuduhan, iaitu 12 kes pecah amanah, lapan pertuduhan rasuah dan 27 pertuduhan pengubahan wang haram dihadapinya.

Pada 18 November 2019 lalu, Timbalan Pendakwa Raya, Datuk Raja Rozela Raja Toran dalam pernyataan pembukaan berkata akan membuktikan tiada satu sen pun daripada RM31 juta dana Yayasan Akalbudi digunakan bagi membantu orang miskin, sebaliknya tertuduh membelanjakan bagi kepentingan sendiri, termasuk pembayaran kad kredit.

Katanya, pendakwaan juga akan membuktikan dana yayasan sama dibelanjakan Ahli Parlimen Bagan Datuk itu bagi membeli insurans kenderaan dan lesen motor persendirian.

Pada hari pertama membela diri Rabu lalu, Zahid berkata, antara sumbangan Yayasan Akalbudi khususnya di Bagan Datuk, termasuk Ihya Ramadan untuk fakir, asnaf, anak yatim, penambahbaikan dan penambahan bangunan baharu Surau Kampung Parit 25 dan pembinaan Masjid Tuminah Hamidi.

Ia turut disalurkan bagi pembinaan masjid di Yunan, China yang menelan kos RM3.8 juta dan pengubahsuaian masjid lama berusia 400 tahun di perkampungan Melayu di Cape Town, Afrika Selatan yang menelan kos AS$1 juta.

Membiayai ubah suai gereja lama dibeli komuniti Islam di Perth, Australia untuk dijadikan masjid; percetakan al-Quran untuk diedarkan ke negara minoriti Islam, pembinaan dataran Masjid Tuminah Hamidi (masih dalam proses) dan disalurkan kepada keluarga Cina serta India sempena Deepavali dan Tahun Baharu Cina.

Perbicaraan di hadapan Hakim Datuk Collin Lawrence Sequerah bersambung 23 Mei ini.


RM3.5 bilion Jaringan Prihatin dilancar PM

Kerajaan hari ini melancarkan Program Jaringan Prihatin bernilai RM3.5 bilion bertujuan mengurangkan beban kewangan golongan B40 untuk mendapatkan internet yang dianggap sebagai keperluan utama pada masa ini.

Perdana Menteri Tan Sri Muhyiddin Yassin berkata, program ini adalah sebuah inisiatif kerajaan di bawah Belanjawan 2021 yang akan memperkasa rakyat melalui kemudahan peranti dan akses internet dan mampu memaanfatakan kira-kira 8.5 juta rakyat.

“Daripada RM3.5 bilion itu, RM2 bilion dibelanjakan kerajaan, manakala syarikat telekomunikasi dan penyedia perkhidmatan pula memberikan sumbangan tambahan berjumlah RM1.5 bilion, terutama dalam bentuk data percuma,” katanya ketika berucap melancarkan Program Jaringan Prihatin secara maya, di Putrajaya, hari ini.

Katanya, Malaysia terus komited untuk meningkatkan kesalinghubungan di negara ini sejajar dengan matlamat minimun 75 peratus kesalinghubungan yang disarankan oleh Pertubuhan Bangsa-Bangsa Bersatu (PBB), dengan kos jalur lebar tidak melebihi kos 2 peratus daripada keluaran dalam negara kasar (KDNK) perkapita bulanan menjelang tahun 2025.

“Dalam usaha kita untuk memerangi pandemik dan untuk meletakkan ekonomi Malaysia lebih inklusif mahu tak untuk kita kena rapatkan jurang digital dalam kalangan rakyat, terdapat keperluan untuk memastikan bahawa setiap orang mempunyai akses internet dengan kos yang berpatutan,” katanya.

Bermula suku pertama 2021, lebih kurang lapan juta penerima dari golongan B40 akan menerima bantuan RM180 seorang dalam bentuk kredit telekomunikasi.

Bantuan ini boleh digunakan untuk perbelanjaan langganan internet atau menampung sebahagian kos pembelian telefon bimbit baharu.


PMX pula umum peruntukan tambahan RM50 juta bagi program Rahmah

Peruntukan tambahan RM50 juta untuk memperluaskan inisiatif Rahmah diumumkan Datuk Seri Anwar Ibrahim semalam.

Pengumuman peruntukan tersebut dibuat Perdana Menteri (PMX) walaupun anak muridnya, Datuk Seri Ahmad Zahid Hamidi baru-baru ini juga dikritik kerana membuat pengumuman peruntukan yang didakwa pengkritik berunsur rasuah semasa Pilihan Raya Negeri (PRN) yang sedang berlangsung ketika ini.

Anwar mengumumkan peruntukan tambahan RM50 juta itu bagi memastikan inisiatif program tersebut diperluaskan ke semua kawasan Dewan Undangan Negeri (DUN) seluruh negara.

“Kerana kejayaan awalnya, kementerian ada mengusulkan supaya kalau boleh kita perluaskan (program Rahmah) di setiap kawasan DUN di negara ini supaya semua dapat mengecap kemudahan itu.

“Tentunya ia mengambil kos yang lebih. Saya akan pastikan untuk menyegerakan pelaksanaan ini secara berperingkat dan kita luluskan tambahan RM50 juta untuk ini.

“Kita lakukan ini kerana ia menyentuh secara langsung golongan berpendapatan rendah. Tak ada makna bicara soal rahmah, tidak ada makna bicara soal perjuangan, tiada erti bicara soal kasih sayang, ihsan dan prihatin kalau soal makanan mereka (golongan berpendapatan rendah) tidak terjamin,” katanya dipetik laporan BH semalam.

Anwar berucap semasa Majlis Perasmian Penutup Hari Pengguna Kebangsaan (HPK) 2023 semalam.

Mengulas lanjut, Perdana Menteri yakin sasaran untuk menoktahkan kemiskinan tegar pada tahun ini tidak mustahil memandangkan Malaysia memiliki sumber yang banyak, selain dibantu sikap prihatin dan kasih sayang dalam kalangan elit profesional dan ahli perniagaan di negara ini.

“Tak mungkin kita fikir boleh hidup dengan selesa, kemudian ada keluarga di Sarawak, Kelantan, Kedah atau di pinggir bandar Kuala Lumpur tak ada wang untuk beli susu anak, tidak cukup wang untuk beli uniform sekolah untuk anak. Ini tidak harus berlaku di Malaysia tercinta,” katanya.

Dalam pada itu, PMX juga dilaporkan media mempertahankan timbalannya, Zahid yang membuat pengumuman di Terengganu yang didakwa berunsur rasuah kepada pengundi.

Berucap di Terengganu pada 28 Julai, Zahid yang juga menteri pembangunan luar bandar dan wilayah mengumumkan peruntukan berjumlah RM100,000 untuk sebuah pertubuhan belia, yang akan disalurkan melalui Lembaga Kemajuan Terengganu Tengah (Ketengah).

Zahid turut mengumumkan peruntukan sebanyak RM250,000 kepada Majlis Belia Terengganu dan RM200,000 kepada persatuan penunggang motor, sambil menambah bahawa Perdana Menteri Anwar Ibrahim kemudian akan “menambah” jumlah itu.

Zahid ketika itu berkata peruntukan tambahan itu adalah dengan syarat bahawa golongan belia di Terengganu akan menyokong “gelombang biru dan merah”, merujuk kepada gabungan PH-UMNO.

Pengumuman Zahid dibuat sehari selepas Anwar sendiri mengumumkan pemberian RM100 dalam bentuk kredit e-tunai kepada kira-kira 10 juta rakyat Malaysia dewasa.


Wisma Putra pantau dakwaan dua rakyat Malaysia ditahan Taliban

Wisma Putra akan memantau perkembangan terkini berhubung dakwaan dua rakyat Malaysia dilaporkan ditahan Taliban di Afghanistan kerana didakwa sebagai ahli kumpulan militan Negara Islam (IS).

Perkara itu dijelaskan Ketua Polis Negara, Datuk Seri Acryl Sani Abdullah Sani memandangkan ia melibatkan bidang kuasa Kementerian Luar dan sebarang perkembangan terkini akan dimaklumkan pihak berwajib dibawah bidang kuasa mereka.

“Media perlu mendapatkan maklum balas mengenai perkara itu daripada Wisma Putra kerana ia sudah memasuki skop mereka,” katanya dipetik daripada laporan sebuah portal hari ini.

Sementara itu, jurucakap Wisma Putra ketika dihubungi berkata, tiada kenyataan akan dikeluarkan berhubung kes penahanan itu setakat ini.

Semalam, Polis Diraja Malaysia (PDRM) dilaporkan sudah mengemukakan permohonan kepada agensi keselamatan luar negara bagi mengesahkan laporan rakyat Malaysia ditahan pihak berkuasa Taliban di Afghanistan.

Acryl Sani dipetik berkata, siasatan juga sedang dijalankan berhubung kemungkinan berita dilapor itu membabitkan pejuang IS warga Malaysia yang memang berada di luar negara.

Media antarabangsa melaporkan dua rakyat Malaysia antara enam individu ditahan pihak berkuasa Taliban di Kabul, Afghanistan Khamis lalu, kerana terbabit dalam pertempuran.

Cabang IS di Afghanistan dikenali dengan singkatan IS-K dikatakan menentang Taliban dan tentera Amerika Syarikat.

IS-K adalah serpihan daripada anggota Taliban yang menyasar untuk menubuhkan pemerintahan khalifah di wilayah yang sebelum ini disebut Khorasan, kawasan yang merangkumi sebahagian Iran, Afghanistan dan beberapa bahagian Asia Tengah.

Rakyat Malaysia dikatakan antara ribuan pejuang asing yang menyertai IS ketika kemuncak perang di Iraq dan Syria.

Beberapa laporan sebelum ini menyebut 102 rakyat Malaysia sudah menyertai IS dan 40 dikatakan maut dalam pertempuran.


‘Lockdown’: Jokowi lanjut perintah darurat lima hari lagi

Presiden Joko Widodo melanjutkan perintah Pemberlakukan Pembatasan Kegiatan Masyarakat Darurat (PPKM Darurat) atau ‘lockdown’ di seluruh Pulau Jawa dan Bali serta beberapa wilayah lain sehingga 25 Julai ini.

Indonesia sebelum ini mengenakan PPKM Darurat bermula 3 Julai lalu di Pulau Jawa dan Bali serta bandar besar lain yang berakhir tepat pada hari umat Islam menyambut Aidiladha.

Antara peraturan PPKM Darurat adalah penutupan pusat-pusat beli-belah, penerapan 100 peratus bekerja dari rumah bagi sektor non essential, penutupan rumah-rumah ibadat, pembelajaran dari rumah sepenuhnya, larangan makan di restauran, kedai makan atau warung (dine in) dan tempat-tempat atau pusat pelancongan dan reakrasi ditutup.

Setelah mengumumkan lanjutan sekatan itu Presiden Indonesia yang juga dikenali sebagai Jokowi berkata jumlah jangkitan Covid-19 mulai menurun.

“Sekiranya trend kes terus menurun, mulai 26 Julai pemerintah akan mula melonggarkan perintah sekatan secara bertahap,” katanya dalam sidang media secara maya hari ini.

Kes Covid-19 di Indonesia ketika ini adalah yang paling tinggi di dunia susulan penularan varian Delta. Semalam sahaja, negara itu merekodkan 1,338 kematian dalam tempoh 24 jam lalu – tertinggi sejak pesakit pertama mula dikesan tahun lalu.

Dalam tempoh dua hari lalu juga, jangkitan baharu dilaporkan menurun. Semalam, negara itu merekodkan 34,257 kes berbanding sehari sebelumnya sebanyak 44,721 kes.

Pada 16 Julai lalu republik itu melaporkan 54,517 kes baharu sekali gus menjadikannya sebagai negara pertama mencatat jumlah jangkitan harian tertinggi di dunia berdasarkan laporan di dalam laman sesawang https://www.worldometers.info/coronavirus/.

Sistem kesihatan di beberapa wilayah, khususnya di Jakarta juga berdepan malapetaka, sehingga tidak mahu lagi menerima pesakit berikutan kekurangan tempat rawatan.

Bagaimanapun, ahli epidemiologi Universiti Indonesia, Tri Yunis Miko Wahyono, berkata pemerintah tidak seharusnya bergantung kepada jumlah jangkitan sebagai ukuran dalam memutuskan tindakan membendung penularan wabak Covid-19.

“Sekarang, kemungkinan jumlah kes masih sangat tinggi di kalangan masyarakat… ramai yang meninggal dunia dan pemerintah menutup mata,” katanya.

Walaupun jumlah jangkitan menurun minggu ini, kadar kes positif kekal tinggi iaitu pada 33 peratus hari ini. Kadarnya melebihi 20 peratus sejak 30 Jun. – Agensi


RM388.1b bajet 2023, kutipan hasil dijangka rendah berbanding 2022

Kerajaan Pakatan Harapan-Barisan Nasional (PH-BN) memperuntukkan RM388.1 bilion bagi perbelanjaan mengurus dan pembangunan tahun ini, lebih tinggi berbanding RM372.3 bilion yang dibentangkan kerajaan diketuai Datuk Seri Ismail Sabri Yaakob, sebelum Parlimen dibubarkan.

Pada masa sama, kerajaan PH-BN juga menjangkakan kutipan hasil tahun ini lebih rendah iaitu RM 291.5 bilion, berbanding RM294.4 bilion pada 2022.

Perdana Menteri Datuk Seri Anwar Ibrahim ketika membentangkan belanjawan 2023 di Dewan Rakyat hari ini (Jumaat, 24 Februari 2023) berkata RM289.1 bilion diperuntukkan untuk perbelanjaan mengurus; RM99 bilion (pembangunan); dan RM2 bilion (simpanan luar jangka).

Katanya, selaras dasar fiskal mengembang, peruntukan pembangunan ditingkatkan kepada RM97 bilion berbanding RM71.6 bilion tahun lalu.

“Peningkatan ini adalah untuk menumpukan program membasmi kemiskinan, baik pulih prasarana awam dan kemudahan desa. Dengan pembaharuan tatacara perolehan Kerajaan, akan dipastikan perbelanjaan tambahan ini dimanfaatkan sepenuhnya untuk kepentingan rakyat,” katanya.

Anwar berkata Jabatan Perangkaan melaporkan kumpulan 20 teratas (T20) menguasai 47 peratus atau hampir separuh jumlah pendapatan isi rumah.

“Dari sudut tabungan Kumpulan Wang Simpanan Pekerja (KWSP), kumpulan T20 memiliki 80 peratus daripada keseluruhan jumlah simpanan KWSP.

“Mengambil kira pendapatan dan kekayaan negara yang tertumpu kepada kumpulan atasan atau golongan elit maha kaya, adalah wajar agihan hasil negara ditumpukan kepada golongan berpendapatan rendah dan menengah.

“Kerajaan akan mengambil pendekatan yang progresif dalam konteks subsidi bersasar atau struktur percukaian bagi melindungi golongan kurang bernasib baik dan mengharapkan pemahaman rakyat yang lebih kaya untuk menggalas tanggungjawab secara bersama.” katanya.

Antara ikhtiar yang telah pun diperkenalkan termasuk agihan dividen Amanah Saham Bumiputera (ASB) yang lebih kepada rakyat yang memerlukan.

Katanya, 87 peratus ahli dengan simpanan kurang RM30,000 telah diberi dividen 5.1 sen per unit, manakala, simpanan melebihi RM30,000 menerima dividen 4.6 sen per unit.

Selain itu, tarif elektrik telah dikekalkan bagi semua pengguna domestik dan perniagaan PKS tetapi semua syarikat besar kecuali sektor makanan dan pertanian telah dinaikkan.

Kerajaan mengambil pendekatan lebih progresif sebagai langkah baharu meluaskan asas cukai kepada mereka yang punyai kemampuan, termasuk memperkenalkan Cukai Barangan Mewah mulai tahun ini dengan had nilai tertentu mengikut jenis barang, antaranya jam tangan mewah dan barangan fesyen mewah.

Anwar berkata kerajaan juga bercadang mengenakan duti eksais ke atas produk cecair atau gel mengandungi nikotin yang digunakan untuk rokok elektronik dan vape.

“Walaupun vape bernikotin masih tidak sah di sisi undang-undang, hakikatnya telah dijual secara berleluasa dan dianggarkan bernilai lebih 2 bilion ringgit. Alangkah baik sekiranya ia dikawal selia dan dikenakan cukai supaya tidak menggalakkan penggunaan vape,” katanya.


Tiada apa nak disorokkan, kata Tengku Zafrul

Menteri Perdagangan Antarabangsa dan Industri Tengku Datuk Seri Zafrul Tengku Abdul Aziz mengesahkan belum dipanggil oleh Suruhanjaya Pencegahan Rasuah Malaysia (SPRM) untuk memberi keterangan berhubung salah guna dana RM600 bilion.

Menerusi catatan di akaun Twitternya, Tengku Zafrul berkata beliau akan memberi kerjasama penuh jika dihubungi oleh pihak SPRM, menurut laporan Bernama.

“Tiada apa yang nak disorokkan. Setakat ini, SPRM belum menghubungi saya. Sekiranya dihubungi, saya akan beri kerjasama penuh,” katanya.

Beberapa media tempatan melaporkan bahawa SPRM akan memanggil bekas Perdana Menteri Tan Sri Muhyiddin Yassin, bekas Menteri Kesihatan Khairy Jamaluddin dan Tengku Zafrul untuk memberi keterangan mengenai salah guna dana RM600 bilion itu.

Kontroversi mengenai penggunaan dana kecemasan berjumlah lebih RM600 bilion ketika negara berdepan pandemik Covid-19 itu pernah dibangkitkan oleh bekas Ketua Menteri Melaka Adly Zahari pada 15 Nov lepas.

Pada 6 Dis lepas, Ketua Pesuruhjaya SPRM Tan Sri Azam Baki, ketika dihubungi Bernama mengesahkan pihaknya telah membuka kertas siasatan berhubung isu dana RM600 bilion yang didakwa diseleweng kerajaan terdahulu.

Pada hari sama, Perdana Menteri Datuk Seri Anwar Ibrahim mengingatkan Muhyiddin supaya tidak mencabar kerajaan berhubung isu dana RM600 bilion yang didakwa diseleweng kerajaan di bawah pentadbiran Pengerusi Perikatan Nasional (PN) itu sebelum ini.

Sehari sebelum itu, Muhyiddin pada sidang media selepas menyampaikan ceramah Grand Finale PN sempena Pilihan Raya Umum ke-15 (PRU15) Parlimen Padang Serai mahu Anwar menyiasat isu berkaitan dana itu dengan betul dan mendapatkan data sebenar sebelum mengeluarkan sebarang kenyataan.


Covid-19: CDC syor pakai pelitup muka paling beri perlindungan

Pusat Kawalan dan Pencegahan Penyakit (CDC) Amerika Syarikat (AS) lewat Jumaat menyemak semula panduannya kepada rakyat negara itu berhubung pemakaian pelitup muka, sambil mencadangkan “pakai pelitup muka yang paling memberi perlindungan kepada anda”, walaupun agensi itu sebelum ini meminta penggunaan N95 dihentikan.

CDC menjelaskan dalam laman webnya yang disemak semula bahawa “orang ramai boleh memilih pelitup muka seperti N95 dan KN95” selain tidak perlu bimbang berhubung kekurangan bekalan N95.

Agensi itu menambah rakyat Amerika perlu memakai pelitup muka yang paling sesuai yang boleh dipakai secara konsisten.

Menurut CDC mereka mahu menggalakkan rakyat AS memakai pelitup muka yang memberi keslamatan daripada mendorong mereka memakai pelitup muka gred tinggi.

“Memakai pelitup muka adalah alat kesihatan awam yang kritikal untuk mencegah penyebaran Covid-19, dan penting untuk diingat bahawa mana-mana pelitup muka adalah lebih baik daripada tiada langsung,” kata CDC.

Agensi kesihatan itu menambah bahawa sementara semua pelitup muka dan alat pernafasan menyediakan beberapa tahap perlindungan, cara pemakaian yang betul memberikan tahap perlindungan tertinggi.

Ia berkata cadangan yang disemak semula itu mencerminkan sains mengenai pelitup muka dan apa yang telah dipelajari dalam tempoh dua tahun penularan Covid-19.

Kes Covid-19 telah meningkat dan lebih ramai rakyat AS memilih alat perlindungan, termasuk pelitup muka gred lebih tinggi. Secara keseluruhan, AS mencatatkan hampir 800,000 jangkitan baharu sehari dan merekodkan tahap tinggi pesakit yang dimasukkan ke hospital dijangkiti Covid-19.

Lonjakan Omicron bagaimanapun, semakin perlahan di kawasan yang pertama kali dilanda, termasuk negeri-negeri di timur laut dan selatan AS, menurut analisis Reuters.

Tetapi jumlah kes baharu meningkat 89 peratus pada minggu lalu berbanding minggu sebelumnya di negeri-negeri sebelah barat AS.

Beberapa pembuat pelitup muka N95 di AS memberitahu Reuters bahawa mereka mencatat rekod jualan yang tinggi selepas pakar penyakit berjangkit AS Anthony Fauci mengesyorkan di CNN bahawa rakyat Amerika perlu memakai pelitup muka berkualiti tertinggi.

Pelitup muka N95 yang dipakai dengan betul akan menapis sekurang-kurangnya 95 peratus zarah di udara, menghalang apa-apa yang lebih besar daripada 0.3 mikron daripada melaluinya.

Daerah Los Angeles – mengandungi penduduk paling ramai di AS – akan mula mewajibkan semua majikan menyediakan pelitup muka gred perubatan, seperti pelitup muka pembedahan, KF94, KN95 atau N95, kepada pekerja yang berisiko tinggi dijangkiti Covid-19 ketika bertugas. – Reuters


Pengundi Cina masih sokong DAP walaupun sudah bersama UMNO, kata pemimpin

Sokongan pengundi Cina dijangka tidak berubah pada Pilihan Raya Negeri (PRN)  kepada DAP walaupun sudah menjalinkan kerjasama dengan UMNO, kata Nga Kor Ming.

Naib Pengerusi DAP itu yakin sokongan padu masyarakat Tionghua kepada DAP kekal kuat walaupun kini sudah tidur bersama UMNO, malah kerjasama tersebut dilihat mengukuhkan lagi peluang mereka untuk mendekati pengundi kaum Melayu.

“Baru-baru ini, Bank Negara mengumumkan pembangunan ekonomi negara dalam suku tahun pertama 2023 berjaya mencatatkan 5.6 peratus, sekali gus menjadikan Malaysia negara yang mengalami pertumbuhan ekonomi paling pesat di Asia mengatasi Indonesia, Vietnam, China dan Korea Selatan.

“Apabila UMNO dan DAP berpolitik secara matang dan bersikap profesional, ia berjaya menyatukan masyarakat berbilang kaum dalam negara ini dan perkembangan positif sedemikian amat penting dalam usaha gigih kita membina negara Malaysia Madani.

“Ini adalah peluang amat positif untuk DAP mendekati kaum lain. Apabila parti politik kerajaan berazam fokus untuk membangunkan ekonomi, memupuk perpaduan nasional serta membela keharmonian kaum dan agama, Malaysia telah kembali ke landasan yang betul dan peluang mengembalikan kecemerlangan negara semakin menyerlah,” katanya dipetik laporan Utusan Malaysia.

Sementara itu, Bendahari DAP Selangor, Dr. Ong Kian Ming pula berkata, tidak timbul isu sokongan parti itu akan berkurang sebaliknya ia menjadi nilai tambah bagi DAP mendekati lagi kepelbagaian kaum bagi mewujudkan parti yang bukan sahaja dipimpin kaum tertentu.

“Kerajaan Perpaduan telah memberi satu mesej jelas iaitu pasukan yang menyeluruh yang mendapat sokongan segenap lapisan masyarakat. Orang muda lebih kepada mesej positif dan dengan ini saya rasa ada kemungkinan orang muda akan terus memberi sokongan kepada parti dalam gabungan.

“Kesannya, ia menjadi nilai tambah kepada semua parti untuk menarik pengundi daripada sesiapa sahaja. Contohnya, saya lihat Konvensyen Kerajaan Perpaduan yang dianjur minggu lalu menunjukkan kerjasama baik. Ini petanda baik yang mana kerjasama ini boleh dilanjut dengan baik selepas pilihan raya negeri,” kata bekas Ahli Parlimen Bangi itu.

Ahli Jawatankuasa Tertinggi DAP Pusat, Ronnie Liu berkata, beliau yakin dan percaya bahawa semua ahli politik kerajaan dan seluruh rakyat Malaysia sudah menerima konsep Kerajaan Perpaduan kerana semua pihak mahukan kestabilan politik.

“Jadi, kalau dalam pilihan raya negeri akan datang selagi BN dan Pakatan Harapan (PH) bekerjasama, saya rasa orang Cina, India yang dahulunya tidak sokong UMNO akan sokong UMNO. Orang Melayu yang dahulu tidak sokong PH pula akan sokong PH.

“Ini kerana mereka semua sudah menerima konsep Kerajaan Perpaduan yang diilham bermula daripada Raja-Raja Melayu. Semua mahukan politik dan ekonomi kembali stabil,” katanya.


Bila Anwar bersyarah ‘babi pun boleh terbang’, kata Annuar Musa

Kemahiran dan karisma berpidato Datuk Seri Anwar Ibrahim mendapat kecaman hari ini selepas bekas Setiausaha Agung UMNO dan Barisan Nasional (BN) Tan Sri Annuar Musa berkata bahawa “babi pun boleh terbang” apabila Pengerusi Pakatan Harapan (PH) berucap.

Walaupun digugurkan sebagai calon pada Pilihan Raya Umum Ke-15 (PRU-15), Annuar memberikan ucapan berapi-api kepada hampir 100 penyokong UMNO ketika berkempen untuk BN di Ipoh hari ini (15 November 2022), menurut laporan Vibes.

Menyampaikan ucapan di bilik gerakan utama parti itu di Taman Muhibbah, Annuar berkata rakyat Malaysia mesti berhati-hati dengan Presiden PKR itu yang “mempunyai sejarah bercerita panjang lebar” untuk menjadi Perdana Menteri.

“Jika kita mendengar ucapan Anwar, babi pun boleh terbang. Tidak mengapa, kita terima itu anugerah kepadanya.

“Beliau (Anwar) malah berjanji untuk menjadikan Port Dickson sebagai Dubai Malaysia, dengan berkata ‘Saya mempunyai kawan dari Turki, Saudi, China, dan India, dan saya akan membawa rakan-rakan saya untuk membangunkan Malaysia’… itu adalah karut sama sekali,” Annuar berkata, merujuk kepada bekas kawasan pilihan raya Anwar di Parlimen Port Dickson.

“Kadang-kadang anda boleh menipu sesetengah orang sepanjang masa, tetapi Anwar… anda tidak boleh menipu semua orang sepanjang masa,” kata Annuar.

Anwar mengetuai PH pada PRU-15 dari Perak, di mana beliau bertanding di kerusi Parlimen Tambun menentang penyandang Datuk Seri Ahmad Faizal Azumu, yang juga bekas Menteri Besar dan calon Perikatan Nasional.

Annuar menambah, walaupun Anwar pernah memegang beberapa jawatan penting dalam Kabinet, seperti pertanian, pendidikan, belia dan sukan serta kewangan di bawah BN, dia masih gagal memenuhi keperluan rakyat.

Bekas Ahli Parlimen Ketereh itu turut menegur Anwar kerana mendakwa PKR ditubuhkan untuk mewakili rakyat biasa apabila mempunyai calon dalam PRU-15 yang bergelar jutawan.

Menurutnya talian hayat politik Anwar bergantung kepada DAP.

Beliau juga mengulangi retorik anti-DAP, dengan mengatakan bahawa parti itu menyokong sosialisme dan liberalisme, dan ia melanggar Perlembagaan Persekutuan, terutamanya berkaitan kedudukan istimewa orang Melayu, Islam dan raja-raja Melayu.

Dalam ucapannya, Annuar turut mengingatkan jentera pilihan raya UMNO Tambun bahawa mereka mesti menamatkan aspirasi perdana menteri Anwar pada PRU-15, Sabtu ini (19 November 2022).


Hassan sokong skandal LCS dibangkitkan, jangan sapu bawah karpet

Skandal kapal tempur pesisir (LCS) wajar dibangkitkan walaupun kerajaan campuran sudah dibentuk bersama-sama dengan UMNO-Barisan Nasional (BN), kata Hassan Abdul Karim.

Ahli Parlimen ( MP) Pasir Gudang itu senada dengan Presiden MUDA, Syed Saddiq Syed Abdul Rahman yang membangkitkan skandal LCS walaupun menerima kritikan pemimpin parti dalam kerajaan campuran ketika ini.

“Saya sokong kenyataan dibuat oleh Ahli Parlimen Muar, Syed Saddiq supaya jangan bisu dan pekak dengan isu yang selama ini pernah diperjuangkan seperti isu skandal LCS.

“Bila sudah bekerjasama dalam Kerajaan Perpaduan, jangan terlalu mudah untuk sapu semua masalah di bawah karpet. Sepatutnya apa isu berkaitan salah laku antara seperti penyelewengan yang membabitkan berbilion wang mesti dipegang kuat atau konsisten.

“Ini tidak, saya lihat kita terlalu cepat ‘move on’ kerana sudah berada bersama dalam Kerajaan Perpaduan. Ini tidak betul kerana kita selamanya kena pegang prinsip perjuangan, ” katanya dipetik laporan BH hari ini.

Hassan juga mengakui beliau risau dengan sikap pemimpin yang sebelum ini lantang sewaktu menjadi pembangkang sekarang mula membisu dan pekak dengan isu yang pernah mereka perjuangkan sebelum ini.

Meskipun masing-masing sudah menjadi kerajaan, beliau berkata jangan terlalu cepat untuk melupakan atau ‘move on’ dengan perjuangan lalu kerana sudah menjalinkan kerjasama dengan seteru lama, BN membentuk kerajaan campuran.

Kelmarin, Syed Saddiq yang juga MP Muar berkata tidak gentar bahkan akan terus lantang bersuara berhubung isu skandal pembinaan LCS walaupun beliau dihujani ugutan.

Terdahulu, Syed Saddiq dibidas Angkatan Muda Keadilan (AMK) Ahad lalu yang didakwa mengalihkan tiang gol terhadap isu sebenar penolakan usul mengenai isu LCS.


Penternak beri ayam makan ganja, daging dan telur lebih berkualiti

Penternak ayam di wilayah Lampang, di utara Thailand kini menjadikan ganja sebagai pengganti ‘antibiotik’ kepada ternakan mereka bagi menghasilkan daging dan telur yang lebih baik.

Menurut akhbar The Nation, langkah itu adalah sebagai ujian yang dijalankan perusahaan komuniti Peth Lanna dan Fakulti Pertanian Universiti Chiang Mai.

Presiden perusahaan komuniti Peth Lanna, Sirin Chaemthet dilaporkan berkata bahawa ayam-ayam itu mengembangkan imuniti yang lebih tinggi terhadap penyakit selepas mengambil ganja.

Penternak memutuskan untuk menggunakan ganja setelah antibiotik gagal menghalang ayam mereka daripada terkena penyakit bronkitis burung.

Sirin dilaporkan berkata ayam yang diberi makan ganja akan memenuhi permintaan pelanggan untuk makanan organik.

Presiden Majlis Peladang Kebangsaan Prapat Panyachatrak dipetik sebagai berkata menggunakan ganja dan bukannya antibiotik akan memastikan keselamatan pengguna dan “meningkatkan nilai komersial produk ayam”.

Thailand pada Khamis lalu menjadi negara pertama di Asia yang membenarkan penanaman ganja.

Langkah itu bermakna penanaman dan perdagangan produk ganja untuk tujuan kesihatan kini tidak lagi menyalahi undang-undang.

Sementara itu, memetik Bangkok Post, lebih 100,000 orang mendaftar dengan Pentadbiran Makanan dan Ubat-Ubatan Thailand untuk menanam ganja perubatan.

Bagaimanapun, Menteri Kesihatan Thailand Anutin Charnvirakul memberi amaran bahawa penggunaan ganja secara rekreasi masih dilarang.

“Jika (pelancong) datang untuk rawatan perubatan atau datang untuk produk berkaitan kesihatan maka ia bukan satu isu tetapi jika anda fikir anda mahu datang ke Thailand hanya kerana anda mendengar ganja atau ganja adalah sah … (atau) datang ke Thailand untuk merokok secara bebas, itu salah,” kata Anutin kepada CNN. – Agensi


Ahli MT UMNO beri sokongan terbuka kepada Muhyiddin, PN

Seorang Ahli Majlis Tertinggi (MT) UMNO Datuk Seri Jalaluddin Alias hari ini (20 November 2022) menyatakan sokongan terbuka kepada Pengerusi Perikatan Nasional Tan Sri Muhyiddin Yassin untuk menjadi Perdana Menteri Malaysia kesepuluh.

Beliau yang menang kerusi Parlimen Jelebu pada Pilihan Raya Umum Ke-15 (PRU-15) semalam, (19 November 2022), menjadi Ahli MT dan Ahli Parlimen (MP) pertama daripada UMNO yang menyatakan sokongan terbuka kepada Perikatan Nasional.

Dalam kenyataan media hari ini beliau berkata keputusan itu dibuat berasaskan kepada prinsip untuk memastikan rakyat dan negara terus berada dalam keadaan stabil dan makmur.

Beliau menasihatkan semua pihak, khususnya ahli UMNO, menerima hakikat keputusan PRU-15 yang mana Barisan Nasional (BN) hanya menang di 30 kerusi Parlimen yang dipertandingkan.

“Dalam situasi ini tiada satu parti pun yang beroleh majoriti mudah kerusi Parlimen untuk membentuk kerajaan baharu. Namun demikian, kesejahteraan rakyat dan kemajuan negara ini harus diteruskan dengan dipimpin oleh sebuah kerajaan yang stabil dan berpengalaman.

“Berpaksikan ‘track records’, saya berprinsip bahawa kita harus membentuk sebuah ‘unity goverment’ tanpa Pakatan Harapan (PH) untuk menerajui Kerajaan Malaysia pasca PRU-15 ini.

“Asas utama penolakan terhadap PH ini adalah atas kegagalan pentadbiran negara dan keruntuhan negara semasa 22 bulan diperintah mereka pada PRU-14 lalu,” katanya.

Jalaluddin juga mengajak semua ahli Parlimen BN untuk mengambil tanggungjawab memastikan kewujudan sebuah kerajaan yang stabil.

“Secara terbuka saya mengambil sikap berjiwa besar dan matang dalam kolektif politik untuk mencadangkan Tan Sri Muhyiddin Mohd Yassin sebagai Perdana Menteri atas kerangka bahawa Perikatan Nasional memiliki jumlah kerusi kedua tertinggi dalam Dewan Rakyat selepas PH.

“Kerangka pemikiran ini adalah atas prinsip saya untuk memastikan rakyat dan negara ini terus berada dalam keadaan stabil dan makmur,” katanya.


Wanita Malaysia sangka ‘Mr Right’ tetapi sebenarnya penculik

Seorang wanita Malaysia yang menyangka dia telah menemukan “Mr Right” hidupnya melalui aplikasi temu janji akhirnya menjadi mangsa penculikan untuk mendapatkan wang tebusan di Carmona, Cavite, Filipina.

Ketua Polis Filipina Jeneral Polis Rodolfo Azurin, berkata wanita itu terbang dari Malaysia untuk bertemu seorang lelaki bernama Jerry yang dikenalinya menerusi aplikasi temu janji.

“Dia tiba di Manila pada Isnin (12 September) di mana ketika di lapangan terbang dia dijemput oleh seorang lelaki Cina yang membawanya ke Carmona, Cavite di mana dia ditahan,” kata Azurin memetik laporan Manila Bulletin.

Ketika itulah suspek memaksa mangsa menghantar mesej kepada keluarganya untuk menuntut RM26,000 (300 ribu peso) sebagai pertukaran untuk pembebasannya, menurut Azurin.

Tanpa diketahui suspek, mangsa secara diam-diam menghantar maklumat mengenai penculiknya dan kenderaan yang digunakan suspek ketika dia diambil di lapangan terbang.

“Dengan maklumat ini, Pasukan Anti Penculikan Polis Filipina dan Pasukan Keselamatan Penerbangan melancarkan operasi menyelamat dan membebaskan mangsa manakala dua suspek ditahan,” kata Azurin.

Polis kemudian menyerbu rumah simpanan suspek yang mengakibatkan penahanan Justine Alaraz, 28; dan, warga Malaysia Chan Yong Howe, 29.

Suspek yang ditahan telah diserahkan kepada Bahagian Dalam Negeri Benhur Abalos ditahan do Kem Crame pada malam Selasa, 13 September.


Isu RoS, bukankah UMNO kata PM lebih berkuasa daripada Menteri KDN?

Sepatutnya UMNO meminta kepada Perdana Menteri (PM) Datuk Seri Ismail Sabri Yaakob untuk menangani isu berhubung permohonan yang dibuat kepada Jabatan Pendaftaran Pertubuhan (RoS) berhubung pindaan untuk menangguhkan pemilihan parti.

Beberapa pemimpin tertinggi UMNO sebelum ini menggesa supaya Ismail Sabri tidak melayan tuntutan Perikatan Nasional (PN) yang mahu janji yang dipersetujui sebelum ini ditunaikan, malah menegaskan PM berhak untuk tidak menuruti permintaan parti yang menyokongnya kerana mempunyai kuasa eksekutif.

Dalam erti kata lain, pendirian UMNO itu secara tidak langsung menunjukkan kuasa PM mengatasi kuasa ahli Jemaah Kabinet yang lain dan sebenarnya boleh menentukan hala tuju yang diinginkannya.

Bagaimanapun, sebaliknya RoS dibawah Kementerian Dalam Negeri (KDN) diberi tekanan dan Menteri daripada Bersatu menjadi sasaran untuk dipersalahkan.

Sementara itu, Menteri Dalam Negeri Datuk Seri Hamzah Zainuddin secara sinis menjawab berhubung isu RoS yang masih belum memberi jawapan kepada permohonan UMNO untuk meminda Perlembagaan parti yang dibuat sejak Mac lalu.

“Kadang-kadang bila saya sebut ini, orang UMNO kata Perdana Menteri lebih berkuasa berbanding Menteri Dalam Negeri.

“Sebenarnya memang betul, saya pun sudah mengaku bahawa dia (Ismail Sabri) lebih berkuasa dari Menteri Dalam Negeri kerana Menteri Dalam Negeri tak ada kuasa tentang RoS. Jadi tak payahlah saya jawab soalan itu,” katanya dipetik laporan semasa sidang media di Parlimen semalam.

Hamzah daripada awal lagi menegaskan tidak akan masuk campur urusan RoS berhubung permohonan UMNO sebelum ini dan menegaskan agensi mengawal selia pertubuhan itu bebas membuat keputusan mengikut prosedur yang sudah ditetapkan.

Senario semasa dengan sebelum ini sangat berbeza apabila UMNO mendominasi keseluruhan kerajaan dan boleh menentukan hala tuju sesebuah kementerian sesuka hati, era UMNO berkuasa mutlak semasa zaman Datuk Seri Najib Razak sudah berakhir.

Jika era UMNO berkuasa mutlak masih berterusan, tidak mustahil kes-kes jenayah yang dihadapi kluster mahkamah tidak akan sampai ke muka pengadilan dan fail boleh ditutup dengan sewenang-wenangnya.

Ketika Ismail Sabri diminta memenuhi janji dibuatnya sebelum ini semasa mahu menjadi PM, dua ahli Majlis Tertinggi UMNO daripada kem Presiden parti, Datuk Seri Ahmad Zahid Hamidi tampil mempertahankannya dan mendesak supaya janji itu tidak ditunaikan.

Ahli MT UMNO, Datuk Razlan Rafii dan Isham Jalil menggesa supaya Ismail Sabri tidak tunduk kepada janji yang dituntut PN, ia juga disokong oleh Ketua Pemudanya, Datuk Asyraf Wajdi Dusuki yang senada pendiriannya.

Ketiga-ketiga pemimpin MT UMNO ini mewakili suara kem Presiden parti, jadi sokongan dan tindakan mereka yang tiba-tiba menyebelahi Ismail Sabri selaku Naib Presiden sudah pasti mempunyai muslihat tersendiri. Bak kata pepatah “ada udang disebalik batu”, tetapi terpulanglah kepada Ismail Sabri untuk mentafsirkannya sendiri.

Malah, Asyraf seakan mahu melihat kerajaan dipimpin Ismail Sabri jatuh cepat apabila membuat provokasi lagi dengan mendesak supaya PN menekan butang agar pilihan raya umum (PRU) dapat diadakan dengan segera.

“Tak perlulah mengugut perdana menteri (Ismail Sabri) untuk mendapatkan juga jawatan Timbalan Perdana Menteri dan Menteri lain.

“Kalau nak tekan button, tekanlah sekarang,” katanya dalam hantaran di Facebook semalam.

Nampaknya, Asyraf yang kalah bertanding dalam pilihan raya sebelum ini begitu beria-ria dan teruja untuk bertanding semula, jika menang mungkin untung dapat jadi Menteri selepas tidak diberikan jawatan walaupun UMNO sudah dominan di Putrajaya.

Untuk rekod, PN secara terbuka sudah menyatakan kekecewaan terhadap Ismail Sabri yang tidak mahu memenuhi janji yang dimerterai sebelum ini dan akan menghantar delegasi bagi berbincang berhubung isu tersebut.

Jadi, terpulang kepada Ismail Sabri untuk menentukan hala tuju masa depannya sebagai PM. Bukankah PM lebih berkuasa berbanding Menteri-menteri daripada parti yang lain?

*Artikel ini adalah sebuah analisis, janganlah Ismail Sabri nak saman lagi pula.


Korea Utara didakwa lancar peluru berpandu lagi

Jepun pada Rabu mendakwa Korea Utara melancarkan peluru berpandu balistik ke arah perairan timur negara itu, menurut kerajaan Jepun.

Terdahulu Ketua Staf Bersama Korea Selatan (JCS) dalam satu kenyataan mengesahkan Korea Utara melancarkan peluru yang belum dapat dikenal pasti jenisnya, lapor agensi berita Xinhua menurut laporan Bernama.


Mana suara DAP, kini sokong cara UMNO kempen beri habuan? soal Tuan Ibrahim

DAP nampaknya sudah menyokong cara UMNO berkempen dalam pilihan raya selepas bersama membentuk kerajaan Pakatan Harapan (PH) dan Barisan Nasional (BN), dakwa PAS.

Timbalan Presidennya, Datuk Seri Tuan Ibrahim Tuan Man membidas pemimpin DAP yang sebelum ini menentang kleptokrasi tetapi sekarang sudah diam membisu walaupun secara terang UMNO-BN berkempen dengan memberi habuan kepada pengundi khususnya di Tioman baru-baru ini.

“Ia jelas salah guna kuasa yang dilakukan pemerintah.

“Rakyat juga ingin melihat suara lantang pimpinan DAP selama ini yang menentang kleptokrasi, rasuah dan penyelewengan.

“Kalau benar mereka menentang, DAP mesti tegas menarik sokongan mereka dengan apa yang berlaku,” katanya dipetik laporan BH.

Tuan Ibrahim membangkitkan berhubung tawaran ‘habuan’ yang digunakan dalam kempen di kerusi Dewan Undangan Negeri (DUN) Tioman apabila secara terang-terangan berlaku rasuah politik, seperti pemberian geran tanah dan projek segera kepada pengundi.

Tuan Ibrahim berkata, pertubuhan bukan kerajaan (NGO) seperti Gabungan Pilihan Raya Bersih dan Adil (BERSIH) yang kononnya berjuang ke arah sistem pilihan raya adil, menutup mulut apabila parti yang disokong mereka berbuat demikian, tetapi bising jika parti melakukannya.

Beliau turut menggesa  Suruhanjaya Pilihan Raya (SPR) mengambil tanggungjawab dengan peratusan mengundi yang rendah khususnya di Tioman, kerana pengundian dibuat pada hari bekerja.

“Sebahagian pekerja tidak dapat cuti dan jarak jauh yang tidak memungkinkan mereka balik mengundi,” katanya lagi.

Selain itu, Tuan Ibrahim berkata keputusan pilihan raya di Parlimen Padang Serai dan Tioman semalam adalah isyarat jelas diberikan rakyat yang tidak menyokong tindakan dibuat pimpinan BN serta PH.

“Kita yakin momentum ini akan terus meningkat menjelang Pilihan Raya Negeri (PRN) nanti,” katanya lagi.


Dana 1MDB: Bukit Aman sahkan ambil keterangan suami, anak Zeti

Polis mengesahkan mengambil keterangan daripada suami bekas Gabenor Bank Negara Malaysia Tan Sri Dr Zeti Akhtar Aziz, semalam bagi membantu siasatan berhubung dakwaan penerimaan dana dikaitkan dengan 1Malaysia Development Berhad (1MDB).

Pengarah Jabatan Siasatan Jenayah Komersial (JSJN) Bukit Aman Datuk Zainuddin Yaacob berkata, Datuk Dr Tawfiq Ayman dan anak lelakinya hadir memberi keterangan kepada polis.

Dalam satu kenyataan malam tadi, beliau berkata, berikutan laporan beberapa media elektronik pada Khamis, JSJN mengesahkan kedua-duanya hadir memberi keterangan kepada polis.

“Rakaman percakapan telah diambil di Menara KPJ, Jalan Tun Razak, Kuala Lumpur bagi membantu siasatan yang sedang dijalankan di bawah Seksyen 4(1) Akta Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001,” katanya.

Zainuddin berkata, polis menasihatkan masyarakat untuk tidak membuat sebarang spekulasi melalui mana-mana platform sehingga siasatan selesai dijalankan dan seterusnya dirujuk kepada Jabatan Peguam Negara untuk keputusan.

Pada bulan lepas, media melaporkan PDRM mengesahkan bahawa siasatan terhadap Tawfiq berhubung dakwaan penerimaan dana yang dikaitkan dengan 1MDB dalam akaun bank miliknya di Singapura masih berjalan.

Sebelum ini, Zeti dilaporkan menafikan dakwaan bahawa keluarganya terbabit dalam skandal 1MDB.

Zainuddin dilaporkan berkata memandangkan siasatan kes ini melibatkan keterangan di Malaysia dan juga di luar negara, PDRM mengambil tindakan susulan mengikut Akta Bantuan Bersama Dalam Perkara Jenayah 2002 bagi mendapatkan keterangan di luar negara.


Dicabar Khairy, Zahid sindir hati-hati kayuh ‘basikal’

Presiden UMNO Datuk Seri Ahmad Zahid Hamidi menyindir Khairy Jamaluddin Abu Bakar yang mencabar supaya pemilihan parti tersebut disegerakan dengan menasihati bekas ketua pemuda itu supaya berhati-hati mengayuh ‘basikal’ yang diketahui umum hobinya.

Ironinya, Zahid mengaitkan aktiviti berbasikal dalam tulisannya dengan seorang menteri yang mengalami kemalangan semasa aktiviti berbasikal selepas termasuk dalam satu lubang.

“Lagipun, peminat sukan berbasikal juga tahu keadaan jalan raya di Lembah Klang. Terlalu banyak jalan yang berlubang.

“Jika pengayuh basikal terjatuh ke dalam lubang, saya percaya agensi yang terlibat dalam mengendalikan jalan tidak akan memohon maaf melainkan anda adalah seorang menteri.

“Maka, jagalah diri dan sayangilah nyawa. Apa yang penting elakkan berada di kawasan trafik sesak kerana ia boleh mengganggu kelancaran lalu lintas,” kata Zahid.

Khairy yang juga Menteri Sains, Teknologi dan Inovasi baru-baru ini mendesak lagi supaya pemilihan parti itu diadakan secepat mungkin sebelum pilihan raya umum diadakan bagi menyelesaikan kemelut dalaman yang dihadapi parti ketika ini.

Bagaimanapun, gesaan Khairy tersebut seakan ditolak pucuk pimpinan atasan UMNO yang mendakwa ia akan memecahbelahkan parti.

Disember tahun lalu, Khairy mengalami kecederaan akibat kemalangan selepas basikal yang ditunggangnya masuk ke dalam sebuah lubang.

Susulan kemalangan tersebut, Jabatan Kerja Raya (JKR) Kuala Langat mohon maaf kepada Khairy susulan kemalangan yang menimpanya.

Tindakan meminta maaf JKR tersebut menimbulkan kemarahan orang ramai yang menyifatkan ia satu berat sebelah walhal ramai pengguna jalan raya yang terlibat dalam kemalangan akibat jalan berlubang namun tidak ada pihak berkuasa yang meminta maaf seperti yang dilakukan terhadap Khairy.


PRU-15 : Terengganu waspada, 10% pusat undi berpotensi jadi PPS

Terengganu sentiasa waspada bagi menghadapi kemungkinan berlaku bencana banjir ketika Pilihan Raya Umum ke-15 (PRU-15) terutama pada hari pengundian, Sabtu ini (19 November 2022.

Menteri Besarnya, Datuk Seri Dr Ahmad Samsuri Mokhtar berkata kerajaan negeri sudah membuat persiapan sewajarnya bersama agensi berkaitan sama ada daripada segi latihan, simulasi dan bekalan sejak Ogos lalu.

Katanya, agensi berkaitan juga sentiasa memantau keadaan terkini paras sungai selain setiap aset akan digerakkan bagi membantu rakyat sekiranya bencana melanda.

Ahmad Samsuri berkata, penilaian awal juga sudah dilakukan di kawasan kritikal bagi memastikan operasi menyelamat dapat dijalankan dengan lancar.

“Daripada segi persiapannya, kita akan cuba hadaplah walaupun mungkin ada lebih kurang 10 peratus di antara pusat pengundian yang berpotensi untuk dijadikan pusat penempatan banjir.

“Sebagaimana yang disebut sebelum ini tidak sesuai diadakan pilihan raya pada musim-musim begini kerana ia menyusahkan rakyat tetapi kerana sudah berlaku (pilihan raya) kita kena hadapi,” katanya ketika ditemui pada Program Santai Minum Petang Masyarakat Setempat di Kampung Buluh, lapor BH.

Beliau yang juga Naib Presiden PAS berkata, pelbagai badan bukan kerajaan (NGO) turut bersedia berganding bahu membantu agensi penyelamat melakukan misi membantu mangsa banjir.


Keputusan cubaan kedua Rosmah singkir Sri Ram ditetapkan 30 Ogos

Mahkamah Tinggi (Kuasa-Kuasa Khas) Kuala Lumpur menetapkan 30 Ogos untuk menyampaikan keputusannya dalam bantahan awal (PO) yang dibangkitkan dalam percubaan kedua Datin Seri Rosmah Mansor untuk melucutkan kelayakan Datuk Seri Gopal Sri Ram daripada menjadi pendakwa kes rasuahnya membabitkan projek solar bernilai RM1.25 bilion.

Hakim Ahmad Kamal Md Shahid menetapkan tarikh itu selepas mendengar hujahan panjang lebar daripada kedua-dua pihak selama lebih dua jam hari ini (Khamis, 11 Ogos).

Hakim akan memutuskan sama ada untuk membenarkan atau menolak PO yang dibangkitkan oleh pihak pendakwaan dalam permohonan itu.

Sekiranya PO ditolak, pemohon (Rosmah) akan mendapat kebenaran untuk memulakan semakan kehakiman atas percubaannya untuk melucutkan kelayakan Sri Ram yang sebelum ini telah ditolak oleh Mahkamah Tinggi yang lain.

Penolakan PO bermakna permohonan Rosmah akan didengar sepenuhnya oleh mahkamah.

Terdahulu, mahkamah mendengar daripada Sri Ram bahawa pelantikannya sebagai timbalan pendakwa raya kanan ad hoc adalah sah dan ini disahkan oleh Mahkamah Persekutuan.

“Sekarang mereka (pemohon) meminta Yang Arif menyemak keputusan itu. Kami mengatakan bahawa sebuah Mahkamah Tinggi tidak boleh menyemak keputusan Mahkamah Tinggi yang lain,” katanya.

Sri Ram menambah bahawa permohonan Rosmah adalah menyusahkan dan menyalahgunakan proses mahkamah.

Sementara itu, peguam Rosmah, Datuk Akberdin Abdul Kader berkata penghujahan Sri Ram “tidak menggambarkan keseluruhan” situasi itu.

“Apa yang dia katakan bukanlah kebenaran,” kata Akberdin.

Pasukan Rosmah berhujah bahawa pengesahan Mahkamah Rayuan dan Mahkamah Persekutuan mengenai pelantikan Sri Ram adalah “pembohongan yang dahsyat dengan mala fide untuk mengelirukan mahkamah” kerana kedua-dua mahkamah tinggi itu hanya mendengar PO pendakwaan dan tidak pernah mendengar merit permohonan Rosmah.

Pada 24 September 2021, Hakim Mahkamah Tinggi Mohamed Zaini Mazlan, hakim perbicaraan projek solar Rosmah, menolak permohonan isteri bekas Perdana Menteri Datuk Seri Najib Razak itu untuk melucutkan kelayakan Sri Ram.

Beliau memutuskan pelantikan Sri Ram oleh Peguam Negara ketika itu Tan Sri Tommy Thomas adalah sah dilakukan di bawah Seksyen 376(3) Kanun Tatacara Jenayah (CPC).

Rosmah merayu keputusan itu tetapi ditolak oleh Mahkamah Rayuan pada 6 Disember 2021.

Pada 27 Mei tahun ini, Mahkamah Persekutuan memutuskan bahawa Sri Ram layak untuk mendakwa Rosmah dalam perbicaraan projek solar itu.

Panel tiga hakim diketuai Hakim Mahkamah Persekutuan Mohd Zawawi Salleh berkata mahkamah jenayah tidak mempunyai bidang kuasa untuk memberikan pelepasan perisytiharan yang dimohon Rosmah bagi melucutkan kelayakan Sri Ram.

Pada 24 Jun lalu, Rosmah, 70, cuba sekali lagi dalam usahanya untuk melucutkan kelayakan Sri Ram dengan memfailkan permohonan semakan kehakiman melalui Tetuan Akberdin & Co di Mahkamah Tinggi (Kuasa Khas).

Beliau menamakan Peguam Negara/Pendakwa Raya, kerajaan dan Sri Ram sebagai responden.

Dalam permohonan terbarunya, Rosmah memohon untuk mengisytiharkan bahawa pelantikan Sri Ram sebagai timbalan pendakwa raya kanan melalui tiga surat pelantikan (fiat), masing-masing bertarikh 8 Julai 2020; 11 Mei; dan 21 Mei 2021, adalah menyalahi undang-undang.

Dia memohon untuk mengisytiharkan bahawa versi pertama fiat yang ditandatangani oleh Peguam Negara Tan Sri Idrus Harun pada 8 Julai 2020, yang sepatutnya ditandatangani oleh Peguam Negara terdahulu Tan Sri Tommy Thomas pada atau sebelum 15 November 2018 (tarikh pendakwaan terhadap pemohon), adalah tidak sah.

Rosmah didakwa meminta RM187.5 juta dan dua pertuduhan menerima rasuah RM6.5 juta daripada bekas pengarah urusan Jepak Holdings Sdn Bhd, Saidi Abang Samsuddin melalui bekas pegawai khasnya Datuk Rizal Mansor.

Ianya didakwa sebagai dorongan untuk membantu syarikat (Jepak Holdings) mendapatkan Projek Bersepadu Sistem Suria Fotovoltaik Hibrid dan Penyelenggaraan dan Operasi Genset/Diesel untuk 369 sekolah luar bandar di Sarawak, bernilai RM1.25 bilion.

Perbicaraan di Mahkamah Tinggi telah selesai dan keputusan itu dijadualkan disampaikan pada 1 September ini.


PMX mahu LHDN siasat individu ‘maha kaya’ dan syarikat elak bayar cukai

Perdana Menteri Datuk Seri Anwar Ibrahim yang menegaskan cukai wajib dibayar golongan yang dikenakan cukai, mahu Lembaga Hasil Dalam Negeri (LHDN) menyiasat individu atau syarikat yang cuba mencari helah untuk mengelak daripada membayarnya.

Berucap merasmikan Sambutan Hari Hasil Ke-27 malam tadi, Anwar yang juga Menteri Kewangan berkata tindakan itu bertujuan memastikan golongan yang wajib membayar cukai pendapatan tidak culas atau terlepas daripada tuntutan undang-undang, lapor Bernama.

“Sengaja saya luahkan hal ini untuk memberikan dorongan usaha bahawa selagi saya diberi amanah memimpin kerajaan, saya mahu rakyat sama ada golongan peniaga kecil atau ‘maha kaya’ tunduk kepada hukum dan tidak terlepas daripada membayar cukai pendapatan.

“Saya beri gesaan ini supaya jangan ada orang fikir sama ada kenalan saya atau tidak, penyokong saya atau tidak, cukai wajib bayar dan LHDN wajib menggeledah dan cari helah-helah (elak bayar cukai),” katanya.

Anwar berkata sekiranya usaha itu dapat dilaksanakan dengan baik, maka prestasi hasil negara akan terus meningkat malah lebih baik daripada tahun-tahun sebelumnya.

Mengimbau ketika menjawat jawatan Menteri Kewangan pada tahun 1990-an, Anwar berkata Jabatan Hasil Dalam Negeri ketika itu, sebelum dinaik taraf kepada LHDN berdepan kesukaran untuk mengutip cukai terutama daripada tokoh besar termasuk “VVIP” utama yang enggan membayar cukai.

“Saya kata agak aneh, negara yang merdeka berdaulat mempunyai peraturan dan hukum, boleh golongan ‘maha kaya’ enggan membayar (cukai).

Jadi saya pun keluarkan kenyataan Jabatan Hasil Dalam Negeri masa itu, bahawa saya adalah di sebelah pegawai-pegawai jabatan untuk mempastikan tanpa kecuaian orang yang wajib membayar cukai mesti laksanakan.

Saya berpuas hati walaupun saya menghadapi kesukaran kerana telah memberi amaran begitu, prestasi LHDN selepas itu jauh bertambah baik. Orang-orang yang dulunya enggan (bayar cukai) sebahagian besar mengaku kalah dan terus mematuhi peraturan,” katanya.

Anwar dalam pada itu berkata LHDN perlu memantapkan peranan dan tanggungjawabnya agar prestasi kutipan hasil negara terus meningkat.

Beliau turut mengingatkan warga LHDN agar tidak terjerumus dalam gejala rasuah demi menjaga imej lembaga itu.

Menyentuh Malaysia MADANI yang digagaskannya, Anwar berkata : “MADANI membawa hasil yang baik dan hasil yang baik itu dengan penjanaan pertumbuhan dan pemacuan pertumbuhan yang lebih segar tetapi nilai mesti dipertahankan.”

“Apa erti kerja profesional dalam LHDN kalau tiada nilai yang kita gerakkan (dan) inilah beda MADANI dari deen (agama) dan tamadun, meletakkan kita sebagai bangsa bermaruah,” katanya.


Tak gila kuasa macam UMNO, PAS tidak akan bubar DUN di tiga negeri

Tidak mahu mengikuti langkah UMNO yang gila kuasa dan mahu membebaskan pemimpin Kluster Mahkamah, PAS tidak akan membubarkan Dewan Undangan Negeri (DUN) di tiga negeri yang diperintah parti tersebut.

Presidennya, Tan Sri Abdul Hadi Awang berkata kepentingan dan kebajikan rakyat yang sedang berdepan kesempitan hidup akibat pandemik Covid-19 dan keadaan ekonomi yang tidak stabil menjadi keutamaan parti tersebut, disamping tidak mahu membazirkan wang rakyat demi kuasa politik semata-mata seperti dilakukan UMNO.

“PAS mengikuti perkembangan semasa politik tanah air, di samping fokus yang perlu diberikan terhadap usaha pemulihan kesihatan dan ekonomi negara yang bakal memasuki fasa endemik.

“Justeru, PAS membuat pendirian supaya Dewan Undangan Negeri (DUN) bagi negeri Kelantan, Terengganu, dan Kedah tidak akan dibubarkan sehingga tamat tempohnya, bagi menumpukan kepada kestabilan dan kesejahteraan hidup rakyat,” katanya dalam kenyataan malam ini.

PAS sekarang ini menguasai 37 kerusi daripada 45 kerusi DUN Kelantan, manakala di Terengganu, PAS menguasai 22 kerusi daripada 32 DUN.

Bagaimanapun, di Kedah PAS yang menguasai 15 kerusi DUN, membentuk kerajaan negeri Perikatan Nasional dengan sokongan enam wakil rakyat Bersatu untuk mengatasi pembangkang yang memiliki 13 kerusi. Dua wakil rakyat BN turut menyokong kerajaan negeri Kedah.

Sebelum ini, Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar berkata sebanyak RM420 juta sudah dibelanjakan Suruhanjaya Pilihan Raya (SPR) bagi menguruskan empat pilihan raya negeri (PRN) sejak Pilihan Raya Umum Ke-14 (PRU-14) lalu.

Perbelanjaan SPR bagi pelaksanaan PRN Sabah adalah RM130 juta; Melaka (RM45 juta), Sarawak (RM149 juta), manakala terbaharu di Johor sebanyak RM96 juta. Berita berkaitan


NGO lapor polis himpunan haram baju hitam, bimbang muncul kluster baharu

Lima pertubuhan bukan kerajaan (NGO) hari ini membuat laporan polis terhadap perhimpunan baju hitam pada Sabtu di ibu negara, sambil mendesak tindakan tegas diambil terhadap penganjur yang melanggar prosedur operasi standard (SOP) Perintah Kawalan Pergerakan (PKP).

Peguam bela dan peguam cara yang mewakili NGO berkenaan Kamarudin Ahmad membuat laporan itu di Ibu Pejabat Polis Daerah Dang Wangi kira-kira jam 11.30 pagi tadi.

Beliau berkata pihak berkuasa perlu mengenakan tindakan tegas tanpa sebarang kompromi terhadap penganjur demonstrasi berkenaan kerana berkumpul dan tidak mematuhi penjarakan fizikal.

“Kehadiran begitu ramai peserta bakal mewujudkan risiko kluster perhimpunan,” katanya kepada media selepas membuat laporan itu.

Lima NGO berkenaan adalah Persatuan Anak Melayu Johor; Gabungan NGO 1Malaysia; Pertubuhan Sosial dan Minda Prihatin; Dewan Perundingan NGO; dan Pertubuhan Salam Budi.

Kamarudin berkata NGO berkenaan juga kecewa dengan sikap tidak bertanggungjawab pihak Suruhanjaya Hak Asasi Manusia (Suhakam) dan Suara Rakyat Malaysia (Suaram) yang berdiam diri berhubung tindakan peserta demonstrasi yang melanggar PKP.

“Pada saat negara dilanda Covid-19 dan kerajaan sedang memerangi wabak tersebut perhimpunan #Lawan mengancam ketenteraman awam. Kami mohon pihak polis ambil tindakan tegas ke atas pihak penganjur perhimpunan #Lawan dan pastikan tidak berulang lagi sebarang perhimpunan yang melanggar PKP,” katanya.

Bagaimanapun ketika wartawan hendak mengemukakan soalan kepadanya, sidang media itu diganggu oleh individu yang dipercayai mewakili kumpulan baju hitam apabila membangkitkan isu perhimpunan oleh pemimpin kerajaan.

Kamarudin bagaimanapun ketika menjawab soalan wartawan berkata orang ramai sangat bimbang dengan perhimpunan itu yang boleh mencetuskan peningkatan jumlah kes jangkitan Covid-19.

“Sebab itu kita sebagai orang awam dan NGO tidak mahu perkara sedemikian (demonstrasi) berterusan. Janganlah jika tidak ada tindakan daripada pihak polis akan wujud lagi kumpulan yang akan membuat perhimpunan. Sampai bila kita nak kena kurung? Kita akan terus kena kurung selagi angka Covid-19 tidak turun,” katanya.

Mengulas lanjut beliau berkata, perarakan #Lawan itu jika tidak mempunyai permit dan kebenaran polis ianya sama seperti perhimpunan haram dan melanggar Akta Perhimpunan Aman.


RON97 naik satu sen mulai esok

Harga runcit petrol RON97 naik 1 sen kepada RM2.77 seliter berbanding RM2.76 seliter sebelum ini, menurut Kementerian Kewangan (MoF) hari ini.

Bagaimanapun, RON95 dan diesel kekal pada RM2.05 seliter dan RM2.15 seliter bagi tempoh bermula esok sehingga 13 Oktober ini.

MoF dalam kenyataan hari ini memaklumkan, harga runcit produk petroleum secara mingguan itu mengikut formula Mekanisme Penetapan Harga Automatik (APM).

Kerajaan mengekalkan paras harga siling RM2.05 seliter bagi petrol RON95 dan RM2.15 seliter bagi diesel, bagi melindungi pengguna daripada kesan kenaikan harga sebenar minyak di pasaran global.

Bagaimanapun, harga pasaran sebenar bagi kedua-dua produk telah meningkat melebihi harga paras siling yang ditetapkan.

Harga runcit mengikut formula APM bagi RON95 dan diesel meningkat lebih 10 sen berbanding harga siling yang ditetapkan.


Najib tulis nasib malang sendiri ketika rayuan terakhir kes SRC

Datuk Seri Najib Razak adalah penulis nasib malangnya sendiri dan akibatnya tidak boleh menggunakan bidang kuasa sedia ada Mahkamah Persekutuan untuk menyemak keputusannya sendiri dalam perbicaraan rayuan terakhirnya tahun lepas, kata pendakwaan hari ini (Rabu, 22 Februari 2023).

Pendakwa Raya ad hoc Datuk V Sithambaram juga berkata peguam bekas perdana menteri ketika itu, Datuk Hisyam Teh Poh Teik, gigih mengekalkan pendirian bahawa beliau tidak bersedia untuk meneruskan rayuan dan enggan mengemukakannya.

Katanya Hisyam yang gagal menangguhkan rayuan akhir kes penyelewengan dana SRC International Sdn Bhd, tidak boleh dibenarkan mengambil jalan pintu belakang melengahkan prosiding dengan menarik diri daripada mewakili bekas perdana menteri itu.

Menyifatkan tindakan peguam itu pada 23 Ogos tahun lalu sebagai strategi taktikal, Sithambaram, berhujah alasan untuk menangguhkan rayuan berkenaan adalah tidak munasabah dan tidak kukuh.

“Jawatan ini dibenarkan oleh pemohon (Najib) sepanjang pendengaran rayuan. Peguam pemohon enggan mengemukakan dan kini menggunakan alasan itu sebagai melayakkan pemohon untuk perbicaraan semula.

“Pemohon berpendapat terdapat pelanggaran keadilan semula jadi kerana pemohon tidak diperdengarkan dengan rayuan. Pemohon jelas merupakan seorang penulis nasib malangnya sendiri dan oleh itu tidak boleh menggunakan Peraturan 137,” katanya menurut laporan media.

Sithambaram berkata Hisyam juga telah berusaha untuk menarik diri apabila Najib sebelum ini memilih melepaskan peguam utama Tan Sri Muhammad Shafee Abdullah dan melantik Zaid Ibrahim Sufian TH Liew & Partners (ZIST).

Bagaimanapun, permohonan Hisyam untuk dilepaskan daripada menjadi peguam Najib, kemudiannya ditolak oleh Mahkamah Persekutuan.

Sithambaram berkata percubaan Hisyam untuk dilepaskan dan keengganannya membuat penghujahan akhir jelas merupakan taktik yang disengajakan untuk mendapatkan perbicaraan semula dan sepatutnya dianggap sebagai menghina mahkamah.

Sambil menerangkan bagaimana Najib mempunyai masa yang mencukupi untuk melibatkan peguam baharu bagi menyediakan rayuan terakhirnya pada tarikh yang dijadualkan kemudian, Sithambaram berkata Najib sebaliknya memilih untuk memecat Muhammad Shafee pada jam-jam terakhir dan seterusnya meminta penangguhan.

“Pemohon amat mengetahui tarikh perbicaraan seperti yang dicadangkan dan ditetapkan oleh Tetuan Shafee & Co apabila Tetuan ZIST dan Hisyam mengambil alih kes tersebut.

“Tetuan ZIST mengetahui tarikh perbicaraan apabila Tetuan ZIST dan Hisyam mengambil alih kes itu dan justeru, permohonan penangguhan dalam keadaan sedemikian adalah jelas untuk menghalang pendengaran rayuan.

Sithambaram berkata, Najib menunjukkan beliau berhasrat untuk menangguhkan rayuan, walau dengan apa cara sekali pun dengan menggunakan alasan melantik peguam baharu, bagaimanapun ‘permainan’ itu memakan diri sendiri.

Menurutnya Mahkamah Persekutuan tidak boleh dipersalahkan kerana enggan menangguhkan pendengaran rayuan berkenaan, dan jelas firma guaman yang baharu dilantik mengambil alih kes dengan tujuan untuk menangguhkan rayuan yang sudah ditetapkan empat bulan sebelumnya.

Katanya, tindakan itu tidak boleh diterima kerana ia bermakna penangguhan sentiasa boleh diminta setiap kali peguam baharu mengambil alih kes di saat pendengaran sudah ditetapkan.

Sithambaram berkata, Najib hanya boleh menyalahkan diri sendiri apabila gagal mengetepikan sabitan dan hukuman 12 tahun penjara dan denda RM210 juta selepas didapati bersalah menyeleweng dana SRC International Sdn Bhd.

Beliau berkata, peguam Najib ketika itu terlampau yakin bahawa permohonan mereka untuk memasukkan bukti baharu berhubung pembabitan keluarga bekas Gabenor Bank Negara Malaysia (BNM), Tan Sri Dr Zeti Akhtar Aziz dan menangguhkan prosiding akan dibenarkan mahkamah.

“Mereka tidak ada memikirkan ‘Pelan B’ jika mahkamah tidak benarkan penangguhan itu. Hisyam dan ZIST mengambil mudah keseluruhan rayuan dengan berpuas hati mereka akan mendapat penangguhan walaupun arahan jelas daripada mahkamah bahawa rayuan utama akan diteruskan.

“Apabila ia tidak berjaya, Najib dan peguamnya buat permohonan supaya Ketua Hakim Negara Tun Tengku Maimun Tuan Mat yang mengetuai panel daripada mendengar rayuan menarik diri.

“Ini tidak lain, hanyalah satu percubaan terdesak untuk melengahkan pendengaran rayuan,” katanya.

Sithambaram berhujah, Mahkamah Persekutuan membuat keputusan yang betul apabila tidak membenarkan Hisyam menarik diri daripada mewakili Najib selepas mahkamah menolak permohonannya untuk penangguhan.

Beliau berkata, Najib mempunyai masa empat bulan untuk mendapatkan peguam baharu ketika itu dan bersedia dengan kes jika dia benar-benar mahu menukar peguam sedia ada.

Katanya, pemecatan peguam sedia ada, iaitu Tan Sri Muhammad Shafee Abdullah adalah tindakan yang meragukan untuk memaksa mahkamah menangguhkan rayuan.

Prosiding bersambung.


Kes semakin hampir kepada 2 angka, sifar kematian tiga hari berturut

Jumlah jangkitan baharu harian Covid-19 di seluruh negara dalam tempoh 24 jam semalam (Selasa, 24 Januari 2023) turun lagi menghampiri dua angka.

Kementerian Kesihatan (KKM) memaklumkan dalam tempoh semalam sebanyak 101 jangkitan baharu dilaporkan, turun berbanding 142 yang dicatat pada Isnin dan 309 kes pada Ahad.

Kali terakhir negara mencatat jangkitan harian terendah ialah pada 30 September 2020 iaitu sebanyak 89 kes, sebelum mula meningkat sehingga mencatat kes tertinggi sebanyak 33,406 jangkitan pada 5 Mac 2022, menurut laman sesawang Github KKM yang dikemas kini tengah malam tadi.

Pulau Pinang yang mencatat kes pertama Covid-19 pada 10 Mac 2020, semalam tidak melaporkan jangkitan baharu bersama Labuan.

Dalam tempoh semalam juga, negara tidak melaporkan sebarang kes kematian akibat komplikasi Covid-19 – tiga hari berturut-turut.

Ini menjadikan kumulatif kematian sejak 17 Mac 2020 di seluruh negara kekal kepada 36,932 mangsa, termasuk 7,866 kes kematian di luar fasiliti kesihatan atau ‘brought in death’ (BID).

Pada masa sama, KKM juga memaklumkan bahawa tujuh kes semalam turut melibatkan kanak-kanak, dengan dua daripada kes itu membabitkan kanak-kanak berusia 0 hingga empat tahun, dan lima lagi berusia lima hingga 11 tahun.

Daripada jumlah jangkitan baharu semalam, 68 kes melibatkan individu yang telah menerima suntikan vaksin dos penggalak, diikuti 18 (individu yang lengkap divaksinasi); tiada kes melibatkan individu belum lengkap divaksinasi; dan 15 kes (individu tidak divaksinasi).

Jumlah terbaharu itu menjadikan kumulatif positif sejak kes pertama dikesan pada 25 Januari 2020 sebanyak 5,035,073 dengan 4,988,143 pesakit telah sembuh, termasuk 315 yang pulih semalam.

Data laman sesawang KKMNOW yang dikemas kini tengah malam tadi menunjukkan sehingga semalam sebanyak 9,998 kes masih aktif, turun berbanding 10,212 kes pada Isnin, dan 10,337 pada Ahad.

Sementara itu, 9,635 pesakit Covid-19 dilaporkan masih menjalani kuarantin di rumah, turun berbanding 9,859 yang dicatat pada Isnin. Tiada pesakit yang ditempatkan di PKRC.

Bagaimanapun menurut KKM, jumlah pesakit yang menerima rawatan di hospital meningkat kepada 351 orang, berbanding 337 pada Isnin.

Seramai 12 pesakit dimasukkan ke unit rawatan rapi (16 pada Isnin), dengan 10 daripadanya memerlukan alat bantuan pernafasan (11 pada Isnin).

Berikut adalah pecahan kes baharu semalam mengikut negeri dan wilayah, serta kumulatif kes positif:


‘MCA, MIC berasa dikhianati PH-BN jika tak diberi kerusi tanding PRN’

MCA dan MIC Negeri Sembilan percaya adalah tidak munasabah jika mereka tidak diberikan sebarang kerusi untuk bertanding pada Pilihan Raya Negeri (PRN) yang dijangka diadakan sama ada Julai atau Ogos depan.

Pengerusi MCA Negeri Sembilan, Siow Koi Voon memberitahu Sinar Harian bahawa pihaknya tetap berpegang kepada prinsip semua parti komponen yang menyertai kerajaan campuran Pakatan Harapan-Barisan Nasional (PH-BN) perlu diberi peluang untuk bertanding.

“Bukan kita tidak mahu bersikap terbuka dalam isu ini, tetapi prinsip itu tidak sesuai digunakan dan bercanggah dengan semangat kerajaan perpaduan.

“Lagipun BN mewakili semua kaum. Sepatutnya UMNO tidak mempunyai kerusi, tetapi MCA tidak mempunyai kerusi. Mengapa MCA dikhianati oleh keluarganya sendiri?” beliau dipetik sebagai berkata.

Siow berkata beliau telah menyampaikan hasratnya kepada Pengerusi Barisan Nasional (BN) Negeri Sembilan yang baharu Datuk Seri Jalaluddin Alias dalam satu pertemuan baru-baru ini.

Sementara itu, Ketua MIC Negeri Sembilan Datuk L Manickam berkata beliau tidak akan bersetuju sekiranya partinya tidak diberikan sebarang kerusi untuk bertanding.

“Saya tidak ada komen mengenai isu itu kerana ia akan diuruskan oleh pimpinan MIC.

“Tetapi secara peribadi saya tidak bersetuju sekiranya MIC tidak diberikan sebarang kerusi. Setiap parti komponen perlu diberi ruang untuk bersaing, ia tidak boleh diketepikan,” katanya.

Beliau berkata MIC masih belum dijemput untuk membincangkan PRN dengan Pakatan Harapan (PH).


Tular langgar SOP, polis panggil Awie

Polis akan memanggil penyanyi rock terkenal, Datuk Awie bagi membantu siasatan berhubung satu klip video yang tular dalam laman sosial sejak semalam berhubung pelanggaran prosedur operasi standard (SOP) di sebuah hotel, di Melaka.

Ketua Jabatan Siasatan Jenayah (JSJ) Melaka, Asisten Komisioner Mohd. Sukri Kaman berkata, Awie atau nama sebenarnya Ahmad Azhar Othman akan dipanggil dalam masa terdekat selepas pihaknya menerima satu laporan mengenai klip itu pada pukul 12.43 pagi tadi.

“Video tersebut mamaparkan seorang selebriti iaitu Datuk Awie dan beberapa individu lain dipercayai melanggar SOP Perintah Kawalan Pergerakan Pemulihan (PKPP) semasa menghadiri satu majlis misi kemanusiaan di sebuah hotel di Jalan Hang Tuan, Melaka.

“Pihak JSJ Melaka telah menjalankan siasatan di bawah Seksyen 21A Akta Pencegahan dan Pengawalan Penyakit Berjangkit 1988 dan Peraturan 18, Peraturan-Peraturan Pencegahan dan Pengawalan Penyakit Berjangkit (Kawalan Pergerakan Pemulihan), No. 3, 2021,” katanya petik laporan Utusan Malaysia.

Terdahulu tular sebuah klip video berdurasi 42 saat yang memapar Awie dengan segerombolan orang bernyanyi bersama tanpa memakai pelitup muka dan tiada penjarakan fizikal.

Menurut Mohd. Sukri, kesemua yang terlibat dalam kes tersebut termasuk penganjur turut dipanggil ke Ibu pejabat Polis Daerah (IPD) Melaka Tengah untuk diambil keterangan.

“Siasatan dilengkapkan dengan kadar segera dan dirujuk ke Pejabat Pengarah Pendakwaan Negeri Melaka untuk sebarang keputusan.

“Polis memohon agar individu-individu yang terlibat atau mempunyai maklumat hadir bagi membantu siasatan,” katanya.

Sebelum ini, seorang lagi selebiti terkenal iaitu Noor Neelofa Mohd Noor dipanggil polis serta dikenakan denda kerana melanggar prosedur standard operasi (SOP) Perintah Kawalan Pergerakan (PKP).

Selain melanggar SOP ketika majlis pernikahannya dengan Muhammad Haris Mohd Ismail atau PU Riz pada 27 Mac lalu, Neelofa juga berkunjung ke Pulau Langkawi bersama suaminya, konon atas alasan kerja.

Terbaharu, Neelofa dipanggil polis kerana didakwa melanggar SOP rentas negeri apabila keluar membeli karpet di Nilai.


PRN: MCA sahkan tak letak calon di enam negeri

Pilihan Raya Negeri (PRN) kali ini bakal menyaksikan MCA buat kali pertama dalam sejarah tidak akan meletakan calon mereka bertanding.

Setiausaha Agung MCA, Datuk Chong Sin Woon berkata keputusan untuk tidak meletak calon di enam negeri dibuat selepas parti itu mengadakan mesyuaratnya hari ini dan perbincangan secara mendalam dibuat mengambil kira senario politik semasa.

“Jawatankuasa Pusat MCA dalam mesyuaratnya hari ini telah mengambil keputusan untuk tidak bertanding di dalam Pilihan Raya Negeri (PRN) bagi negeri Kedah, Kelantan, Terengganu, Pulau Pinang, Selangor dan Negeri Sembilan.

“Keputusan ini dicapai selepas perbincangan secara mendalam dan analisis, serta mengambil kira situasi politik semasa, di mana parti akan melaksanakan pembaharuan dan kebangkitan semula. Dalam tempoh ini, MCA akan lebih menumpukan kepada persediaan menghadapi Pilihan Raya Umum ke 16 (PRU-16),” katanya dalam satu kenyataan hari ini.

Bagaimanapun, Sin Woon berkata MCA akan membantu calon parti komponen Barisan Nasional (BN) sepanjang tempoh berkempen PRN nanti.

“Dalam masa sama, MCA akan memainkan peranan sebagai parti komponen BN di mana kami akan membantu calon-calon parti komponen BN di dalam PRN 6 negeri ini kelak.

“Ditegaskan bahawa MCA berpegang teguh kepada falsafah penubuhan parti kami, iaitu mana-mana keputusan yang diambil parti haruslah selari dengan prinsip Perlembagaan Persekutuan yang menjamin kesederhanaan, kebebasan dan demokrasi, di samping menjaga hak dan kepentingan rakyat sebagai agenda utama kami,” ujarnya lagi.

Terdahulu, Suruhanjaya Pilihan Raya (SPR) menetapkan hari pengundian bagi pelaksanaan PRN di enam negeri berkenaan adalah pada 12 Ogos, dengan hari penamaan calon pada 29 Julai.


Sekarang masa sesuai tukar Presiden UMNO bukan tukar PM, kata Nazri

Selepas lantikan Datuk Seri Ismail Sabri Yaakob sebagai Timbalan Perdana Menteri, pemimpin senior UMNO Datuk Seri Nazri Aziz berkata sekarang adalah masa yang sesuai untuk menukar Presiden parti yang baharu dengan mengadakan pemilihan segera.

Ahli Parlimen Padang Rengas itu berkata Datuk Seri Ahmad Zahid Hamidi yang sering mencetuskan kontroversi dan bercita-cita untuk meletak cikgunya, Datuk Seri Anwar Ibrahim sebagai calon Perdana Menteri (PM) tidak layak untuk memegang jawatan nombor satu parti, malah beliau dianggap sebagai punca kepada perpecahan dalam UMNO.

“Ismail Sabri adalah calon Presiden UMNO yang paling layak untuk menggantikan Zahid, buat pemilihan parti dan kita akan pilih beliau sebagai Presiden.

“Saya ucapkan tahniah kepada Ismail Sabri atas lantikan Timbalan Perdana Menteri baru-baru ini, kini peluang Zahid untuk jadi Presiden sudah tertutup dan kita akan pilih Ismail Sabri sebagai Presiden,” katanya kepada Agenda Daily.

Jelas Nazri, rancangan Zahid yang bercita-cita mahu meletak Anwar sebagai calon PM sebelum ini adalah tidak wajar sama sekali dan ia terbukti apabila cadangannya itu tidak berjaya kerana gagal mendapat sokongan Majlis Tertinggi (MT).

“Dia (Zahid) sahaja yang nak Anwar jadi PM… kita dalam UMNO tidak mahu Anwar, takkan orang yang menyokong Anwar ini masih mahu jadi Presiden UMNO?

“Daripada kita sibuk suruh PM (Tan Sri Muhyiddin Yassin) letak jawatan, baik suruh Zahid letak jawatan… dia ini punca parti berpecah,” katanya lagi.

Nazri sebelum ini mendakwa Zahid menipu Yang di-Pertuan Agong semasa pertemuan tempoh hari, ia antaranya memberikan maklumat kononnya Ahli-Ahli Parlimen BN tidak lagi menyokong kerajaan Perikatan Nasional (PN) dan Menteri-Menteri UMNO akan meletak jawatan mereka.

Untuk rekod, Zahid tidak menjawab dakwaan Nazri sehingga hari ini.

Mengulas lanjut, Nazri mencabar Zahid untuk membuat pengakuan berhubung dakwaan menipu Agong untuk melihat siapa yang berada di pihak yang benar.

“Saya cabar Zahid untuk membuat pengakuan dalam isu ini, saya akan lawan dia sampai kebenaran tertegak,” katanya lagi.

Pada Rabu, Zahid selepas selesai Mesyuarat MT mengumumkan keputusan parti yang menuntut supaya Muhyiddin berundur secara terhormat dan memutuskan UMNO menarik sokongan daripada kerajaan PN.

Zahid juga menuntut supaya PM baharu dilantik bagi menggantikan Muhyiddin bagaimanapun tidak menamakan individu yang layak untuk memegang jawatan nombor satu negara itu.

Bagaimanapun, Zahid berkata hanya PM sahaja berundur dan Menteri Kabinet sedia ada akan kekal.


Mahkamah nasihat pelakon filem ‘Untold’ lafaz talak terhadap Diana

Mahkamah Rendah Syariah Petaling menasihati supaya pelakon filem Anwar: The Untold Story, Farid Kamil melafazkan talak terhadap isterinya, Diana Danielle.

Bagaimanapun, Farid enggan menerima nasihat tersebut dan tidak melafazkan talak, ia walaupun keputusan Jawatankuasa Pendamai (JKP) menunjukkan bahawa rumah tangga pasangan pelakon itu gagal untuk didamaikan.

Ketika membaca keputusan JKP, Hakim Syarie, Shukran Yusof berkata, Diana Danielle atau nama penuh Diana Danielle Danny Beeson, 32, selaku plaintif menyatakan mahu meneruskan perpisahan kerana tiada persefahaman selain kecewa dengan tuduhan bahawa dia mempunyai hubungan sulit dengan lelaki lain.

Menurutnya, dapatan bagi Farid Kamil atau Farid Kamil Zahari, 42, pula memberitahu bahawa dia sebagai defendan tidak bersetuju untuk bercerai kerana masih menyayangi keluarga.

“Defendan mengakui kesalahannya, berjanji untuk memberikan komitmen penuh kepada isteri dan anak-anaknya serta memperbaiki diri.

“Oleh itu, berdasarkan dapatan ini, mahkamah mendapati mereka gagal untuk mencapai satu keamanan,” katanya menurut laporan Sinar Harian.

Susulan itu, peguam syarie, Datuk Akberdin Abdul Kader yang mewakili Diana Danielle mencadangkan langkah seterusnya dibuat iaitu proses hakam.

Hakam ialah proses di mana pihak-pihak yang bertikai melantik wakil bagi menyelesaikan pertikaian yang timbul, berlandaskan hukum syarak.

Bagaimanapun, cadangan berkenaan dibantah oleh peguam syarie, Fakhrul Azman Abu Hassan mewakili Farid Kamil kerana berpendapat bahawa mahkamah perlu mengambil kira, sama ada berlakunya shiqaq dalam pertikaian itu.

Akberdin: Anak guam saya menyatakan tidak dapat hidup bersama lagi, maka ia bukti berlakunya shiqaq.

Hakim Syarie: Selepas membaca laporan JKP, mahkamah bersetuju dengan hujahan pihak plaintif, berlaku shiqaq dan saya nasihati defendan supaya melafazkan talak, jika kamu bersedia.

Farid Kamil: Saya tidak setuju untuk lafaz talak.

Susulan itu, mahkamah memerintahkan proses seterusnya dijalankan dengan lantikan hakam keluarga dan menetapkan 15 Jun ini sebutan kes dan lantikan hakam.

Mahkamah juga menetapkan tarikh sama untuk sebutan semula kes bagi permohonan nusyuz oleh pelakon filem Anwar itu terhadap Diana Danielle.

Pada 10 Mac lalu, Diana Danielle memfailkan permohonan cerai terhadap suaminya.


MT UMNO diberitahu Kabinet sudah maklum PRU-15: Ahmad Maslan

Setiausaha Agung UMNO Datuk Seri Ahmad Maslan menjelaskan Perdana Menteri Datuk Seri Ismail Sabri Yaakob juga membuat keputusan supaya Pilihan Raya Umum Ke-15 (PRU-15) diadakan tahun ini.

Pada masa sama, beliau membayangkan bahawa isu keputusan Majlis Tertinggi (MT) UMNO yang dikatakan mendahului Jemaah Menteri dalam menentukan pembubaran Parlimen dan mengadakan PRU-15, juga tidak timbul.

Ini kerana menurut beliau, mesyuarat MT pada Jumaat lalu telah diberi gambaran mengenai mesyuarat Jemaah Menteri dalam perkara berkenaan.

Memetik BH hari ini, Ahli Parlimen Pontian itu berkata keputusan mengadakan PRU-15 pada tahun ini juga dibuat Perdana Menteri yang juga Naib Presiden UMNO yang hadir pada mesyuarat MT Jumaat lalu.

Katanya, UMNO bukan mahu mengambil kuasa mahu pun mendahului Kabinet, namun oleh kerana Perdana Menteri adalah sebahagian pemimpin tertinggi parti, maka ia perlu membuat keputusan bersama.

“Oleh kerana Perdana Menteri daripada UMNO, maka kita nyatakan pendirian berkaitan mengenai PRU-15. Yang akan menghadap Yang di-Pertuan Agong untuk mendapat perkenan juga adalah Perdana Menteri.

“Atas sebab itu, UMNO perlu buat keputusan yang memandu ke arah PRU-15, bukan parti lain. Kita harap panduan dibuat itu akhirnya berjaya membawa kepada pilihan raya diadakan.

“Apatah lagi Perdana Menteri adalah sebahagian yang buat keputusan itu (PRU-15) kerana beliau hadir dalam Mesyuarat Top Five, Biro Politik dan MT Jumaat lalu.

“Dalam urusan Kabinet itu tentunya sudah diselesaikan. Walaupun saya tiada dalam Kabinet namun MT ada diberi gambaran mesyuarat Kabinet,” katanya pada sidang media selepas merasmikan Karnival Ayuh Cergas Warga Emas Cemerlang di Dewan Jubli Intan, di Pontian, hari ini.

Semalam, media melaporkan kenyataan Setiausaha Agung PAS, Datuk Seri Takiyuddin Hassan bahawa Perdana Menteri perlu berbincang terlebih dahulu dalam Kabinet berhubung pembubaran Parlimen bagi membolehkan PRU15 diadakan.

Beliau dilaporkan berkata Jemaah Menteri boleh memberikan pandangan berhubung perkara itu sebelum Perdana Menteri membawa cadangan itu kepada Yang di-Pertuan Agong untuk mendapat perkenan.

“Perdana Menteri kena bawa ke Kabinet, biar Kabinet putuskan,” kata Takiyuddin.

Kelmarin, MT UMNO memutuskan mendesak supaya PRU-15 diadakan tahun ini juga, dengan Perdana Menteri turut memberitahu bahawa pilihan raya itu sudah “tidak lama lagi”, tetapi beliau meminta diberi masa untuk menetapkannya.

Setiausaha Agung UMNO Datuk Seri Ahmad Maslan pada sidang media setelah mesyuarat MT malam kelmarin (30 September 2022) berkata Ismail Sabri akan menghadap Yang di-Pertuan Agong bagi memohon perkenan membubarkan Parlimen dan menetapkan tarikh PRU-15.

Sementara itu, dalam kenyataan berasingan, Ahmad berkata MT juga bersetuju 30 peratus calon wanita dalam PRU-15 akan datang.

“Takrifan calon wanita termasuklah Wanita UMNO, Puteri, wanita parti komponen dan calon wanita yang berjawatan dalam bahagian. Ketika Pilihan Raya Negeri (PRN) Johor, sebanyak 25 peratus calon adalah wanita seperti kategori yang dinyatakan.

“Keputusan ini dibuat setelah mengambil kira kesetiaan, kemampuan dan peranan besar yang dilaksanakan oleh wanita sebagai tulang belakang parti selama ini,” katanya.


Kini, peguam Najib dakwa prosiding Zoom tak beri kelebihan

Peguam Datuk Seri Najib Razak memberi alasan keputusan Mahkamah Rayuan tidak menyebelahi mereka memandangkan ia dijalankan secara hibrid pada 7 Disember lalu semasa permohonan mengemukakan bukti baharu dalam kes SRC International Sdn Bhd (SRC) ditolak.

Untuk rekod, pasukan peguam Najib membuat permohonan pada saat akhir walhal mengetahui keputusan Najib akan diumumkan pada 8 Disember lalu, bagaimanapun mahkamah menolak permohonan Najib dan mengekalkan sabitan hukuman terhadapnya.

Peguam utama Najib, Tan Sri Muhammad Shafee Abdullah berkata, prosiding itu menyaksikan Timbalan Pendakwa Raya hadir secara fizikal di mahkamah, manakala peguam Najib perlu hadir melalui aplikasi Zoom.

Ini, katanya memberikan kelebihan kepada pihak pendakwaan berbanding pasukannya terutama ketika membentangkan kes mereka di mahkamah.

“Rakan-rakan saya dari pihak pendakwaan, mereka hadir di mahkamah, di mana mereka mempunyai kelebihan penuh. Mereka boleh dengar hakim dengan jelas, manakala kami hanya hadir melalui Zoom.

“Mereka mempunyai kelebihan, manakala kami berada dalam kekurangan,” kata Shafee.

Untuk rekod, Najib dan Shafee menerima teguran keras daripada panel tiga Hakim kerana tidak hadir pada 7 Disember dan kemuncak kemarahan apabila Najib dibidas sebagai seorang individu yang “memalukan negara” kerana terpalit dengan skandal besar itu.

Prosiding pada 7 Dis itu diadakan di hadapan panel tiga Hakim Mahkamah Rayuan, yang mendengar permohonan Najib untuk memasukkan bukti baru dalam perbicaraan SRC.

Bagaimanapun, Najib dan Shafee tidak dapat menghadiri prosiding itu kerana mereka dikenal pasti sebagai kontak rapat pesakit Covid-19.

Kedua-dua mereka memohon perbicaraan ditangguhkan, tetapi mahkamah menolak permohonan tersebut dan mengarahkan mereka hadir melalui persidangan video dalam talian.

Mahkamah rayuan kemudiannya membuat keputusan untuk menolak permohonan berkenaan.

Mahkamah yang sama pada keesokan harinya mengumumkan keputusannya dalam kes rayuan Najib, apabila mengekalkan keputusan yang dibuat oleh Mahkamah Tinggi Kuala Lumpur yang mensabitkan Najib atas tujuh pertuduhan jenayah dan menjatuhkan hukuman penjara 12 tahun serta denda RM210 juta.


Formula Satu: Mercedes-Petronas perbaharui perkongsian teknikal

Pasukan Formula Satu (F1) Mercedes hari ini (Rabu, 28 September 2022) berkata mereka akan memperbaharui perkongsian teknikalnya dengan syarikat minyak Malaysia, Petroliam Nasional Bhd (Petronas) mulai 2026.

Mercedes telah memenangi anugerah pembina sebanyak lapan kali sejak bekerjasama dengan Petronas pada 2010, walaupun pemandu Lewis Hamilton dan George Russell masih belum memenangi perlumbaan musim ini.

“Hari ini, kami melakukan sesuatu yang agak luar biasa – mengumumkan perkongsian yang akan bermula dalam masa empat tahun,” kata Ketua Pegawai Eksekutif dan ketua pasukan Toto Wolff.

“Ini menghantar mesej penting: Pasukan kami dan Petronas bukan lagi sekadar rakan kongsi, kami adalah keluarga, dan kami akan menjadi satu pasukan untuk beberapa tahun lagi.

“Mulai 2026, bahan api mampan termaju akan menjadi teras prestasi F1 – dan ini memberi kami peluang yang hebat untuk menunjukkan kepakaran kami dalam domain ini, melalui kedua-dua unit kuasa dan Penyelesaian Teknologi Bendalir Petronas.”

Wolff, Hamilton dan Russell berada di Kuala Lumpur, menjelang Grand Prix Singapura, yang akan berlangsung hujung minggu ini di Litar Jalan Marina Bay. – Reuters


UMNO Terengganu muktamadkan tiada kerjasama dengan PAS, tanding semua kerusi

Semua kerusi di Terengganu akan ditandingi UMNO selepas memuktamadkan keputusan untuk tidak meneruskan kerjasama dengan PAS.

UMNO Terengganu akan meletak semua calonnya bertanding di 32 kerusi Dewan Undangan negeri (DUN) serta lapan kerusi Parlimen tanpa berunding dengan PAS sama sekali.

Menurut Ketua UMNO Bahagian Besut, Datuk Nawi Mohamad, perkara itu dimuktamadkan selepas semua ahli jawatankuasa parti termasuk sayap di lapan bahagian, sependapat dengan Pengerusi Barisan Nasional (BN) Terengganu, Datuk Seri Dr Ahmad Said, untuk tidak bergabung dengan mana-mana parti menghadapi pilihan raya umum ke-15 (PRU-15).

Katanya, mesyuarat jawatankuasa parti peringkat negeri juga memutuskan tidak AKAN bergabung dengan PAS, Bersatu, Amanah atau mana-mana parti lain.

“UMNO serta BN sudah mengenal pasti calon berwibawa dan mampu diterima rakyat untuk dicalonkan bertanding di 32 kerusi DUN serta lapan kerusi Parlimen pada PRU akan datang.

“Kita sudah memutuskan untuk meletakkan calon di semua kerusi DUN dan lapan kerusi Parlimen,” katanya dipetik laporan BH.

Nawi yang juga Ahli Dewan Undangan negeri (ADUN) Hulu Besut mengesahkan pendirian UMNO negeri sudah dibawa ke mesyuarat Majlis Tertinggi (MT) parti dipengerusikan Presiden UMNO, Datuk Seri
Ahmad Zahid Hamidi.

Katanya, lima pemimpin tertinggi parti, termasuk Perdana Menteri, Datuk Seri Ismail Sabri Yaakob sudah mengadakan perbincangan mengenai pendirian BN serta UMNO negeri.

“Kita juga sudah memutuskan untuk keluar daripada gabungan Maufakat Nasional (MN). Jadi, tiada keperluan untuk kita bincang mengenai pengagihan kerusi,” katanya.

Mengulas dakwaan ada perbincangan kerjasama di antara Ahmad Said dengan Pengerusi PKR negeri, Azan Ismail, Nawi menafikan dakwaan itu.

Katanya, UMNO memutuskan mempertahan 10 kerusi DUN dimenangi BN dan merampas kembali 22 lagi kerusi pada PRU akan datang.

“Kita juga akan mempertahankan dua kerusi Parlimen iaitu Besut dan Hulu Terengganu, selain merampas enam lagi kerusi yang kini dikuasai PAS,” katanya.


NGO hak asasi kritik kerajaan isu Sosma, minta Saifuddin letak jawatan: Laporan

Menteri Dalam Negeri, Datuk Seri Saifuddin Nasution Ismail menerima kritikan sebuah kumpulan hak asasi manusia (NGO) kerana kegagalan melaksanakan reformasi sistem yang dijanjikan kerajaan campuran sebelum ini.

Kumpulan itu, Rakyat Malaysia Menentang Hukuman Mati dan Penyeksaan (Madpet) membangkitkan berhubung isu Akta Kesalahan Keselamatan (Langkah-langkah Khas) atau Sosma yang masih berkuatkuasa.

“Hukuman (oleh mahkamah) satu-satunya tindakan yang dibenarkan oleh undang-undang. Penangkapan dan penahanan sebelum sabitan tidak boleh disalah guna untuk menghukum sesiapa.

“Sosma bukanlah undang-undang penahanan tanpa perbicaraan. Penahanan selepas tangkapan tanpa perbicaraan hanya bagi tujuan penyiasatan. Polis tidak boleh menggunakan penahanan, walaupun bawah Sosma, bagi tujuan ‘menghukum’ mana-mana orang,” katanya dalam satu kenyataan dipetik laporan portal FMT.

Saifuddin sebelum dalam satu kenyataan di Parlimen dilaporkan berkata 401 orang dihukum mengikut Akta Kesalahan Keselamatan (Langkah-langkah Khas) atau Sosma, pada 2022.

Saifuddin juga berkata, daripada 624 orang ditahan bawah Sosma tahun lalu, seramai 140 dibebaskan, 71 didakwa di mahkamah, dan 12 masih disiasat.

Beliau turut mengulangi gesaan agar Sosma dimansuhkan, walaupun Saifuddin menegaskan undang-undang itu diperlukan. Pakatan Harapan (PH) sebelum ini menjanjikan pemansuhan Sosma dalam manifesto pilihan rayanya.

Terdapat undang-undang lain sedia ada yang boleh digunakan polis, katanya, memandangkan Sosma membenarkan polis menahan seseorang sehingga 28 hari tanpa arahan majistret. Perkara ini bercanggah dengan Perlembagaan, tambahnya.

“Sayangnya, menteri dalam negeri dan kerajaan kita sekarang gagal memahami keperluan Sosma dimansuhkan segera, walaupun dengan gesaan Badan Peguam, Suhakam, masyarakat sivil, dan rakyat yang cintakan keadilan.

“Saifuddin, setiausaha agung PKR dan PH, mungkin seorang Ahli Parlimen dan ahli politik yang bagus, tetapi bagi Madpet, beliau tidak layak untuk kekal sebagai menteri dalam negeri.

“Madpet menyeru agar menteri itu meletak jawatan atau, sebagai alternatif, Perdana Menteri Datuk Seri Anwar Ibrahim memecatnya sebagai menteri dalam negeri atau daripada Jemaah Menteri.”


Jepun longgar sekatan sempena Sukan Olimpik Tokyo 2020

Jepun akan melonggarkan sekatan Covid-19 di sembilan wilayah, termasuk Tokyo, sempena Sukan Olimpik bulan depan, tetapi mengekalkan beberapa langkah kawalan seperti mengehadkan jumlah penonton di mana-mana acara besar.

Langkah itu diambil di tengah-tengah kebimbangan acara sukan dunia itu boleh mencetuskan penularan jangkitan Covid-19 sebagaimana pendapat beberapa pakar kesihatan awam baru-baru ini.

Perdana Menteri Yoshihide Suga yang meminta rakyat Jepun untuk menonton acara Sukan Olimpik menerusi televisyen bagi menghindari penyebaran virus itu, berkata adalah penting untuk mengelakkan peningkatan kes Covid-19 di temasya itu, yang akan bermula pada 23 Julai depan setelah ditunda tahun lalu.

“Yang penting adalah meneruskan dasar sedia ada iaitu keinginan untuk mencegah penyebaran jangkitan. Pada masa yang sama kita harus terus berusaha melaksanakan program vaksinasi bagi mengelak keruntuhan sistem kesihatan,” katanya hari ini.

Terdahulu Suga berkata pihak berkuasa akan melonggarkan sekatan di sembilan wilayah, tetapi akan mengekalkan ‘darurat separa’ di tujuh daripadanya, termasuk Tokyo, sehingga 11 Julai.

Di bawah langkah ‘darurat separa’, restoran dan bar yang sekarang ini dilarang menjual alkohol, akan dibenar berbuat demikian sehingga jam 7 malam dengan syarat mengambil langkah berjaga-jaga terhadap Covid-19.

Media Jepun melaporkan kerajaan menyekat kemasukan pelancong asing untuk menyaksikan acara sukan itu, tetapi membenarkan sehingga 10,000 penonton di dalam stadium ketika sukan diadakan.

Kaji selidik dijalankan menunjukkan kebanyakan rakyat Jepun tetap bimbang terhadap kemungkinan Sukan Olimpik Tokyo 2020 akan menyebabkan kes Covid-19 meningkat mendadak.

Dengan kadar penurunan jangkitan baharu di Tokyo semakin perlahan dalam beberapa hari kebelakangan ini, beberapa pakar memberi amaran mengenai kemungkinan kes Covid-19 akan meningkat kembali. Mereka menekankan perlunya tindakan lebih cepat bagi mengekang penularannya, kata Menteri Ekonomi Yasutoshi Nishimura.

Ditanya sama ada kerajaan akan meminta Jawatankuasa Olimpik Antarabangsa (IOC) membatal atau menangguhkan sukan itu walaupun ianya telah dimulakan sekiranya berlaku ke Covid-19 yang mengancam kesihatan dan nyawa, Nishimura berkata: “IOC mempunyai kata-kata akhir”

“Keutamaan kami adalah melindungi kehidupan dan kesihatan. Kami akan melakukan yang terbaik untuk mengawal jangkitan dan menyediakan katil yang mencukupi hospital,” katanya.

IOC dijangka bermesyuarat Isnin depan sama ada akan membenarkan penonton domestik ketika acara diadakan atau tidak, namun merela dilihat akan mengenakan beberapa kawalan termasuk jumlah penonton.

Sebelum ini media melaporkan sekumpulan saintis Jepun, termasuk sesetengahnya bertaraf penasihat kanan berkaitan pandemik Covid-19, memberi amaran membenarkan penonton hadir pada satu-satu acara akan membantu menyebarkan virus sama ada secara domestik atau antarabangsa.

Bagaimanapun, cadangan mereka – menyekat atau mengehadkan jumlah penonton di lapangan – belum lagi dikemukakan kepada Jawatankuasa Olimpik Antarabangsa (IOC) dan kerajaan Jepun, yang setakat ini tidak bersedia menangguhkan acara bertaraf dunia itu buat kali kedua yang akan bermula 23 Julai depan.

Pakar kesihatan Jepun bimbang Olimpik jadi pusat pandemik


MN Plus berkubur: Mahdzir

Cadangan untuk mewujudkan Muafakat Nasional (MN) Plus (MN Plus) melibatkan gabungan UMNO, Bersatu dan PAS telah terhenti apabila Perikatan Nasional (PN) ditubuhkan, kata Naib Presiden UMNO Datuk Seri Mahdzir Khalid.

Beliau berkata ketika itu sememangnya ada cadangan diwujudkan MN Plus dan Bersatu, tetapi selepas PN didaftarkan, ia sudah berakhir, menurut Bernama.

Beliau mengulas mengenai kenyataan Pengerusi PN Tan Sri Muhyiddin Yassin yang juga Presiden Bersatu semalam bahawa gabungan tiga parti Melayu terbesar – Bersatu, PAS dan UMNO – dilihat mampu memenangi Pilihan Raya Umum (PRU) dengan selesa sekiranya MN Plus menjadi realiti.

“Mengenai MN (Plus) itu adalah pendapat peribadi beliau (Muhyiddin), namun perkara itu sudah berakhir dan sudah lebih setahun berlalu.

“Pandangan peribadi saya setakat ini, BN dalam perkiraan Pilihan Raya Umum Ke-15 (PRU15) (bertanding) atas sifat solo. Bagaimanapun terpulang kepada keputusan parti,” katanya pada sidang media selepas merasmikan Perhimpunan Bulanan Kementerian Pembangunan Luar Bandar (KPLB) di Dewan Kejora, di Kota Tinggi, hari ini (31 Julai 2022).

Sementara itu, Mahdzir yang juga Menteri Pembangunan Luar Bandar berkata keputusan Dewan Rakyat meluluskan pindaan Perlembagaan Persekutuan bagi mewujudkan peruntukan larangan Ahli Dewan Rakyat bertukar parti baru-baru ini dan pindaan Perlembagaan Persekutuan berkaitan Perjanjian Malaysia 1963 (MA63) tahun lepas, adalah kejayaan Perdana Menteri Datuk Seri Ismail Sabri Yaakob.

Beliau berkata Ahli Dewan Rakyat dilihat memberikan sokongan kepada Perdana Menteri tanpa mengira parti politik.

“Beliau ada dua kejayaan, pertamanya pindaan Perlembagaan Persekutuan MA63 yang mendapat dua pertiga sokongan, ini pun pembangkang bagi sokongan… lebih 148 orang (menyokong).

“Sekali lagi, Perdana Menteri dapat (sokongan) 209 Ahli Parlimen iaitu lebih dua pertiga majoriti (rang undang-undang berkaitan lompat parti), ini merupakan satu kejayaan beliau,” katanya.


Dua firma guaman wakili Najib bertelagah sesama sendiri

Pertikaian tercetus antara dua firma guaman yang mewakili Datuk Seri Najib Razak di Mahkamah Persekutuan bagi rayuan terakhir sabitan dan hukuman kesalahan berkaitan RM42 juta dana SRC International Sdn Bhd (SRC).

Datuk Zaid Ibrahim dan rakan kongsinya Liew Teck Huat daripada firma guaman Zaid Ibrahim Sufian TH Liew & Partners telah menuduh Tan Sri Muhammad Shafee Abdullah daripada firma Shafee & Co membuat kenyataan “salah” di mahkamah terbuka awal minggu ini dan memohon rekod mengenai representasi Najib diperbetulkan.

Dalam sepucuk surat kepada hakim Mahkamah Persekutuan, Zaid dan Liew menolak dakwaan Shafee bahawa beliau “menarik diri” daripada bertindak mewakili Najib dalam rayuan rasuah SRC kerana tidak berpuas hati dengan pasukan Zaid.

Kedua-dua Zaid dan Liew menunjukkan kepada hakim bahawa Najib telah melepaskan Shafee daripada mewakilinya sebagai peguam pada 25 Julai.

“Penegasan bahawa Tan Sri Shafee memutuskan untuk melepaskan dirinya daripada bertindak bagi perayu adalah salah.

“Oleh itu, kami dengan rendah hati terpaksa menulis surat kepada Mahkamah Yang Arif untuk memperbetulkan rekod,” menurut surat berkenaan seperti dilapor Malay Mail.

“Kami tahu perkara ini kerana apabila diarahkan untuk mengambil alih mengendalikan kes, kami telah dipanjangkan salinan surat perayu (Najib) kepada (Shafee) bertarikh 25 Julai 2022 yang melepaskan (Shafee) dan firmanya atas beberapa sebab yang dinyatakan di dalamnya, ” kata mereka dalam surat itu.

Zaid dan Liew menambah, Shafee tahu beliau telah dilepaskan daripada mewakili Najib kerana Mahkamah Persekutuan telah dimaklumkan secara rasmi oleh firma guaman Shafee & Co pada pagi 26 Julai sebelum rayuan didengar.

Zaid dan Liew berkata mereka telah menerima salinan surat pelepasan yang menyenaraikan sebab pemecatan Shafee tetapi berkata mereka tidak dapat mendedahkannya atas alasan kerahsiaan peguam cara – pelanggan.

“Kami dihalang daripada mendedahkan surat ini kepada Mahkamah Yang Arif kerana keistimewaan profesion undang-undang,” kata mereka dalam surat kepada hakim.

Mereka menambah bahawa mereka bertanggungjawab untuk memaklumkan kepada mahkamah tentang kenyataan mengelirukan dibuat Shafee.

“Hakikat bahawa [Shafee] sengaja membuat kenyataan tidak benar di mahkamah terbuka atas apa jua sebab, adalah, dengan hormat, bukan sesuatu yang boleh dibiarkan tanpa diperbetulkan,” kata Zaid dan Liew.

Media sebelum ini melaporkan, Najib pada 25 Julai memberhentikan khidmat peguam Tan Sri Muhammad Shafee Abdullah dan peguam daripada firma Tetuan Shafee & Co daripada mewakilinya dalam rayuan akhir kes penyelewengan dana RM42 juta milik SRC.

Bekas perdana menteri itu dengan serta-merta, melantik firma guaman Tetuan Zaid Ibrahim Suffian TH Liew & Partners (“ZIST”) sebagai peguam cara baharu.

Perkara berkenaan dimaklumkan oleh firma guaman Tetuan Shafee & Co melalui sepucuk surat Pemakluman Perberhentian Kaunsel dan Peguam Cara kepada pejabat Timbalan Pendaftar Mahkamah Persekutuan bertarikh 26 Julai.

Melalui surat itu, Tetuan Shafee & Co menyatakan bahawa firma guaman itu menerima surat daripada Najib pada jam 5 petang 25 Julai, yang memberhentikan Muhammad Shafee dan peguam cara lain daripada firma berkenaan dengan serta-merta daripada mewakilinya dalam rayuan akhir itu.

Pada 23 Ogos lalu, Mahkamah Persekutuan mengekalkan sabitan dan hukuman penjara 12 tahun dan danda RM210 juta yang dikenakan oleh Mahkamah Tinggi pada 28 Julai 2020, terhadap Najib setelah didapati bersalah atas satu pertuduhan salah guna kuasa, tiga pertuduhan pecah amanah jenayah, dan tiga pertuduhan pengubahan wang haram.


3,160 kes baharu, lima negeri catat peningkatan

Sebanyak 3,160 kes baharu Covid-19 dilaporkan di seluruh negara dalam tempoh 24 jam sehingga 12 tengah hari tadi turun berbanding 3,528 kes yang dicatat semalam.

Ketua Pengarah Kesihatan Tan Sri Dr Noor Hisham Abdullah berkata, jumlah terbaharu itu menjadikan kumulatif positif sejak awal tahun lalu hingga hari ini sebanyak 2,738,401 kes.

Menerusi statistik yang dikongsi beliau, lima negeri dan Wilayah Persekutuan merekodkan peningkatan kes harian dalam tempoh itu.

Jangkitan baharu di Johor meningkat kepada 416 kes berbanding 396 kes semalam, menjadikan kumulatif keseluruhan di negeri itu meningkat kepada 242,696 kes, dengan sehingga semalam seramai 232,428 pesakit sembuh dan 3,843 kematian.

Empat lagi negeri yang mencatat peningkatan kes hari ini ialah Kelantan sebanyak 391 kes berbanding 370 semalam; diikuti Putrajaya (29 kes baharu, 23 semalam); Sarawak (27 kes baharu, 19 semalam); dan Perlis (26 kes baharu, 20 semalam).

Mengikut rekod Kementerian Kesihatan (KKM) sehingga semalam seramai 2,657,074 pesakit telah sembuh, manakala 31,290 pesakit lagi meninggal dunia.

Sehingga hari ini, lima negeri kekal merekodkan kumulatif positif melebihi 200,000 dengan Selangor mencatat 781,838 kes; diikuti Sarawak (252,175 kes); Johor (242,696 kes); Sabah (239,482 kes); dan Kuala Lumpur (209,705 kes).

Sementara itu, kadar kebolehjangkitan Covid-19 atau Ro/Rt pada jangkaan berdasarkan kes seharian semalam untuk seluruh negara turun kepada Rt 0.89, berbanding 0.90 pada Khamis.

Berdasarkan statistik yang dikongsi beliau, hanya Terengganu yang merekodkan nilai Rt 1.00 manakala negeri-negeri lain antara 0.73 dan 0.95.

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.

Dr Noor Hisham juga mengingatkan orang ramai mengenai kemungkinan varian Omicron kini telah berada dalam komuniti.

Orang ramai disarankan untuk mengambil dos penggalak, mematuhi prosedur operasi standard yang ditetapkan dan mengamalkan TRIIS walau di mana pun berada, katanya.